Korban kebakaran penjara Indonesia meningkat kepada 44 orang
Oleh KOSMO!

9 September 2021, 8:31 pm
TANGERANG – Angka kematian akibat kebakaran penjara di Indonesia meningkat kepada 44 orang, kata pihak berkuasa hari ini ketika anggota keluarga bergegas untuk menghantar sampel  asid deoksiribonukleik (DNA)  bagi membantu mengenal pasti identiti banduan yang terkorban.
Jumlah korban kekal 41 orang sehari sebelumnya selepas kebakaran berlaku  di penjara yang padat itu di Tangerang, pinggir Jakarta  awal pagi semalam.
Bagaimanapun, Menteri Kehakiman, Yasonna Laoly berkata bahawa  tiga daripada lapan banduan yang  parah meninggal dunia di hospital hari ini.
“Mayat mereka masih berada di bilik mayat. Kami bekerjasama  dengan keluarga mangsa  agar mereka dapat mengambil mayat-mayat tersebut untuk dikebumikan,”  kata Yasonna kepada wartawan.
Mayat-mayat tersebut  tidak memerlukan ujian DNA kerana masih dapat dikenal pasti, walaupun mengalami luka melecur sehingga  90 peratus, tambah menteri berkenaan.
Polis telah menerima 31 sampel DNA daripada anggota  keluarga beberapa banduan yang terbunuh untuk tujuan pengenalan diri.

Pihak berkuasa masih menyiasat punca kebakaran itu  yang tersebar dengan pantas ke serata sebuah blok penjara  ketika kebanyakan banduan  sedang tidur dan  terkurung di dalam sel mereka.
Kira-kira pukul 3 pagi (waktu tempatan) semalam, anggota-anggota bomba berjaya  mengawal api. Kebakaran itu berlaku di sebuah blok menempatkan pesalah  yang dipenjara atas kesalahan dadah.
Pihak berkuasa mengesyaki kebakaran itu berpunca daripada kerosakan elektrik.
Pihak berkuasa menyatakan bahawa sistem elektrik penjara itu tidak dinaik taraf sejak ia dibina pada tahun 1972 tetapi jumlah kematian besar-besaran itu dikatakan berpunca  daripada masalah kesesakan.
Penjara itu menempatkan  lebih daripada  2,000 banduan, demikian menurut sebuah laman web pemerintah iaitu  lebih  tiga kali ganda kapasitinya.
Blok di mana kebakaran berlaku mempunyai kapasiti maksimum 40 tahanan  tetapi menempatkan seramai 120 banduan. – AFP


Lelaki kumpul gambar restoran unik McDonald’s di seluruh dunia
Oleh KOSMO!

9 September 2021, 9:00 pm
TALLAHASSEE, FLORIDA – Seorang lelaki melakukan  misi menjejaki  restoran-restoran  McDonald’s paling aneh di dunia dengan mengumpul gambar premis restoran makanan segera tersebut yang mempunyai tema luar biasa, lapor akhbar Daily Star semalam.
Max Krieger, 28, mula memuat naik gambar restoran McDonald’s yang mempunyai reka bentuk luar biasa di Twitter kira-kira setahun setengah yang lepas.
Projek dinamakan ‘Nonstandard Mcdonald’s’ itu bertujuan untuk meraikan restoran-restoran bertema aneh dan hebat yang dibina sejak restoran pertama jenama itu dibuka pada tahun 1955.
Daripada tema objek terbang tidak dikenali (UFO) di Britain kepada bilik bawah tanah ‘gothic’ di Poland, McDonald’s telah membina pelbagai reka bentuk restoran yang berada di luar kotak pemikiran.
Menurut Krieger, projek dokumentari itu tidak mempunyai kaitan dengan McDonald’s.
“Saya berpendapat sekiranya mereka ingin menghentikan saya (daripada melakukan dokumentari), mereka pasti sudah melakukannya,” katanya.

Buat masa ini, populariti akaun Twitter ‘Nonstandard Mcdonald’s’ meningkat secara mendadak dengan seramai 158,000 pengikut dicatatkan.
“Saya rasa puas hati apabila melihat orang ramai menghargai sesuatu yang mereka telah lupakan.
“Rasanya seperti telah menyuntik sesuatu yang positif ke dalam dunia dengan kandungan online tersebut,” katanya.
Sementara itu, McDonald’s dilaporkan tidak memberikan sebarang kenyataan rasmi mengenai projek Krieger.
Bagaimanapun, menurut laporan pertubuhan Radio Awam Kebangsaan (NPR), syarikat gergasi makanan segera itu amat menyukai lokasi-lokasi unik dan kreatif McDonald’s di seluruh dunia serta nostalgia yang diketengahkan. – Agensi


TMJ cadang tubuh jawatankuasa khas Covid-19 di Johor
Oleh MOHAMAD FAIZAL HASHIM

9 September 2021, 7:36 pm
JOHOR BAHRU – Tunku Ismail Sultan Ibrahim mencadangkan satu ‘Special Task Force Covid-19’ ditubuhkan di negeri ini yang terdiri daripada beberapa agensi kerajaan dan pihak berkaitan.
Tunku Ismail berkata, jawatankuasa khas tersebut akan diketuai sendiri baginda bagi memantau dan menambah baik pengurusan pandemik Covid-19 di Johor.
“Penyertaan Jawatankuasa khas berkenaan turut melibatkan Jabatan Kesihatan Negeri Johor (JKNJ), Jawatankuasa Petugas Khas Imunisasi COVID-19 (CITF), kerajaan negeri dan pakar-pakar profesional.
“Saya telah mengadakan perjumpaan hari ini bersama Profesor Datuk Dr. Adeeba Kamarulzaman, Anggota Majlis Sains Pertubuhan Kesihatan Sedunia (WHO) dan Dr. Dhesi Baha Raja.
“Hasil daripada perjumpaan ini, saya telah menitahkan agar ditubuhkan jawatankuasa khas berkenaan,” ujar Tunku Ismail dalam satu kenyataan yang dikeluarkan Unit Media dan Komunikasi Istana Bukit Pelangi di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sebab nak jimat sanggup jadi gelandangan
Oleh KOSMO!

9 September 2021, 7:30 pm
LONDON – Sekumpulan pelancong di Britain dikatakan berpura-pura menjadi gelandangan supaya boleh memacak khemah di luar kawasan pelancongan kerana enggan membayar kos penginapan  hotel, lapor akhbar The Sun semalam.
Mereka cuba mengelak membayar kos penginapan yang tinggi itu ketika berada di pantai Torquay, Devon, England.
Penduduk setempat berasa marah kerana pengunjung tersebut menggunakan kawasan yang sepatutnya digunakan oleh gelandangan hanya semata-mata kerana mahu mengurangkan kos percutian mereka.
Percutian dalam negara meningkat  selepas pandemik, menjadikan kos penginapan di lokasi popular semakin mahal.
Hujung minggu lalu, sekurang-kurangnya tujuh buah khemah dilihat di kawasan tersebut dengan pelancong memasak makanan menggunakan dapur gas .
“Ini merupakan isu di mana pelancong mendapatkan percutian percuma daripada wang pembayar cukai di Torbay. Ini sesuatu yang tidak boleh diterima,” kata Ketua Perkongsian Komuniti Cockington, Chelston & Livermead, Roger Carter.

Situasi tersebut bagaimanapun mendapat reaksi positif daripada beberapa penduduk tempatan yang mendakwa ia bukan satu kesalahan.
“Apa salahnya? Pelancong itu bukan datang ke sini untuk membeli rumah kedua. Mungkin mereka tidak sanggup membayar wang kepada tapak perkhemahan yang ‘cekik darah’,” kata seorang penduduk tempatan, Christine Lillicrap. –  Agensi


Kematian Covid-19 kekal lebih 300 kes
Oleh SITI A'ISYAH SUKAIMI

9 September 2021, 7:40 pm
PUTRAJAYA – Kes kematian harian masih melepasi angka 300 dengan 323 kes dilaporkan semalam menjadikan jumlah kes kematian Covid-19 sebanyak 19,486 kes.
Menteri Kesihatan, Khairy Jamaluddin Abu Bakar berkata, kes harian pula mencatatkan 19,307 kes termasuk enam kes import, manakala 24,855 kes sembuh Covid-19 direkodkan.
“Sebanyak 242,802 kes aktif dicatatkan termasuk 1,310 kes sedang dirawat di Unit Rawatan Rapi dan 737 kes memerlukan bantuan pernafasan.
“Daripada 19,307 kes harian yang dilaporkan, 302 kes (1.6 peratus) adalah kategori tiga, empat dan lima serta 19,005 kes (98.4 peratus) bagi kategori satu dan dua,” katanya pada sidang akhbar di sini hari ini.
Mengulas lanjut, beliau berkata, secara amnya, sedikit penurunan dapat dilihat berhubung jumlah kes Covid-19 yang dilaporkan di dalam negara dengan purata nilai kebolehjangkitan (Rt) bawah 1.0 iaitu 0.97.
“Sarawak dan Terengganu menunjukkan peningkatan kes manakala trend mendatar dan kurang stabil ditunjukkan negeri Perak, Perlis, Kedah, Kelantan, Pahang, Johor dan Sabah.

“Beberapa negeri lain pula menunjukkan situasi lebih baik seperti negeri-negeri di Lembah Klang, Negeri Sembilan, Labuan dan Melaka,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua bintang hoki dipikat gergasi England
Oleh MUHAMMAD ZUHAILY BADLISHAH

9 September 2021, 7:36 pm
DUA tonggak pasukan hoki wanita kebangsaan, Nuraini Abdul Rashid dan Fatin Shafika Mahd. Sukri bakal menyertai kelab berpangkalan di England, East Grinstead HC selama sebulan sehingga 18 Oktober depan.
Nuraini dan Fatin akan ‘terbang’ ke England minggu ini untuk menyertai naib juara Liga Hoki England (Premier) itu beraksi dalam saingan Liga Hoki Eropah (EHL) dan juga saingan liga musim baharu kali ini.
Ini bakal menjadi penampilan ketiga Nuraini bersama East Grindstead selepas khidmatnya ditagih gergasi England itu dari September hingga Disember 2019 dan Februari hingga April tahun lalu.
“Saya bersyukur dengan peluang ini dan pastinya saya mahu mengekalkan prestasi seperti dua musim lalu. Saya berazam untuk mengekalkan pencapaian pasukan mengakhiri liga di kedudukan kedua terbaik.
“Liga di sana berbeza kerana England adalah tiga pasukan terbaik pada Olimpik Tokyo 2020. Malah, East Grinstead HC sendiri mempunyai tiga pemain beraksi di Olimpik Tokyo 2020, jadi banyak ilmu yang saya boleh pelajari daripada mereka.
“Sudah tentu saya teruja untuk kembali bersama mereka kerana saya mahu terus mengumpul pengalaman sebanyak yang boleh dan belajar perkara-perkara baharu,” kata Nuraini.

Sementara itu, ini bakal menjadi pengalaman pertama Fatin Shafika di England selepas terdahulu pernah bersam Nuraini mewakili Butterfly Roma di Itali dari September hingga November 2018 sebelum kembali semula ke Roma dua tahun lalu. – K! ONLINE


ERL beroperasi semula 13 September ini
Oleh NUR HUDA MUSA

9 September 2021, 7:00 pm
PETALING JAYA – Perkhidmatan tren KLIA Ekspres dan KLIA Transit kendalian Express Rail Link Sdn. Bhd. (ERL) akan beroperasi semula secara perkhidmatan bergabung mulai 13 September ini.
ERL dalam satu kenyataan berkata, langkah tersebut adalah susulan pengumuman Perdana Menteri, Datuk Seri Ismail Sabri Yaakob semalam, yang membenarkan Wilayah Persekutuan Kuala Lumpur dan Putrajaya serta Selangor untuk beralih ke Fasa 2 Pelan Pemulihan Negara.
“Tren akan bergerak dari pukul 6 pagi hingga 10.10 malam setiap satu jam sepanjang tempoh operasi dan jadual tren akan disesuaikan kemudian mengikut pertambahan jumlah penumpang.
“Sempena pengoperasian semula ini juga ERL sekali lagi menawarkan Kad Perjalanan Mingguan Percuma dengan setiap pembelian Kad Perjalanan Bulanan Transit KLIA menggunakan MyKad yang berdaftar secara serta-merta sehingga 30 November ini, bagi menggalakkan lebih ramai penumpang kembali ke pejabat dengan menaiki perkhidmatan awam setiap hari,” jelasnya.
Tambah kenyataan itu ERL memaklumkan Kad Perjalanan Bulanan itu turut menawarkan penjimatan besar kepada pengguna dengan diskaun yang tinggi iaitu sehingga 83 peratus.
Dalam pada itu, ERL turut memaklumkan 99 peratus kakitangannya termasuk 100 peratus petugas barisan hadapan dan operasi syarikat itu telah menerima vaksinasi lengkap dengan hanya segelitir belum berbuat demikian berikutan masalah kesihatan dan perubatan.

Terdahulu, perkhidmatan tren ERL dihentikan sementara waktu bermula 4 Jun lepas apabila penutupan penuh sektor sosial dan ekonomi susulan pelaksanaan sekatan penuh, selepas mendapat persetujuan Kementerian Pengangkutan dan Agensi Pengangkutan Awam Darat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Punggah 368 kg heroin base dengan kepala treler
Oleh MOHD SYALMIZI HAMID

9 September 2021, 7:14 pm
SEBERANG PERAI – Polis menumpaskan satu sindiket penyeludupan dadah selepas menahan 11 individu dalam operasi di negeri ini, Kedah dan Perak selain merampas ketulan mampat heroin base bernilai RM34.1 juta pada 3 September lalu.
Operasi oleh Jabatan Siasatan Jenayah Narkotik (JSJN) Polis Diraja Malaysia (PDRM) itu membabitkan enam serbuan di negeri tersebut dan menahan 11 individu berusia di antara 22 hingga 58 tahun.
Menurut Pengarah JSJN Bukit Aman, Datuk Razarudin Husain, semasa serbuan di Bukit Minyak, Bukit Mertajam di sini, pihaknya merampas sebanyak 1,000 keping heroin base seberat kira-kira 368 kilogram (kg).
Menurutnya, ketika operasi kira-kira pukul 12.40 tengah malam itu, dadah berkenaan yang diletakkan di dalam beberapa kotak sedang dibawa masuk ke dalam sebuah kepala treler oleh dua individu.
“Sebahagian daripada kotak-kotak itu telah dibawa masuk ke dalam kepala lori (treler), manakala sebahagian lagi ada di luar.
“Ketika kotak dibuka, pada lapisan atasnya diletakkan dengan seluar jean bagi mengaburi mata pihak berkuasa,” katanya pada sidang akhbar di Ibu Pejabat Polis Daerah Seberang Perai Tengah, Bukit Mertajam di sini hari ini.

Menurut Razarudin lagi, susulan serbuan itu, pihaknya menahan sembilan yang lain termasuk ketua sindiket berusia 42 tahun di beberapa lokasi di ketiga-tiga negeri itu pada hari sama.
“Siasatan lanjut mendapati sindiket yang aktif sejak lebih setahun lalu itu memperoleh bekalan dari negara jiran dan menjadikan Pulau Pinang sebagai transit sebelum dihantar ke negeri lain.
“Tangkapan itu juga menjadikannya yang terbesar oleh PDRM pada tahun ini membabitkan rampasan heroin base,” katanya lagi.
Beliau berkata, polis menyita pelbagai aset bernilai hampir RM2 juta termasuk lima buah kendaraan jenis Mercedes Benz E250, Toyota Vellfire, Range Rover Velar, Chevrolet Colorado dan Honda Civic serta wang tunai dan barang kemas.
Menurutnya, kesemua suspek termasuk seorang yang positif syabu itu direman selama tujuh hari sehingga esok bagi siasatan lanjut mengikut Seksyen 39B Akta Dadah Berbahaya 1952. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Maik bantu 19,000 peniaga terkesan Covid-19
Oleh ROHANA MOHD. NAWI

9 September 2021, 6:39 pm
MACHANG – Majlis Agama Islam dan Adat Istiadat Melayu Kelantan (Maik) telah meluluskan bantuan kewangan yang akan disalurkan kepada seramai 19,000 peniaga terkesan akibat Covid-19 menerusi Bantuan Perangsang, Program Bantuan Maik 2021.
Ketua Pegawai Pembangunan Maik, Mohd. Azman Ghazali berkata, pihaknya menyediakan peruntukan sebanyak RM5.5 juta untuk peniaga yang terlibat dalam program tersebut.
Menurutnya, penerima bantuan itu terdiri daripada peniaga kecil, penjaja di pasar awam dan tepi jalan, petani serta nelayan yang berdepan dengan kekangan kewangan untuk memulakan semua perniagaan mereka ketika ini.
“Setiap penerima yang akan mendapat bantuan kewangan antara RM300 hingga RM500 dan ia sudah diagihkan bermula 23 Ogos lalu.
“Agihan dijalankan menerusi Pejabat Tanah dan Jajahan di seluruh daerah. Kita menjangkakan pembahagian bantuan ini akan selesai dalam tempoh dua minggu agar mereka dapat memulakan semula perniagaan yang terjejas,” katanya selepas menyampaikan sumbangan bakul makanan kepada lima keluarga asnaf di bawah Program Prihatin Mail di Kampung Pangkal Meleret di sini hari ini.
Mengulas lanjut, menurut Mohd. Azman, beliau berharap bantuan itu dapat dimanfaatkan sepenuhnya oleh penerima sebagai persediaan untuk kembali berniaga memandangkan kebanyakan sektor ekonomi sudah mula dibuka.

Menurutnya, bagi skim Bantuan Prihatin Maik yang diagihkan kepada rakyat Kelantan yang terkesan akibat Covid-19, jumlah terkini penerimanya adalah seramai 32,500 dan ia menunjukkan peningkatan sebanyak 2,000 orang berbanding sebelum ini.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Satu ‘Malaysia’ boleh ke Langkawi
Oleh MOHD RASDAN AHMAD

9 September 2021, 6:43 pm
PETALING JAYA – Pulau Langkawi, Kedah boleh dikunjungi pelancong dari seluruh negara kecuali yang berada di kawasan Perintah Kawalan Pergerakan Diperketat (PKPD) mulai 16 September nanti.
Menteri Pelancongan, Seni dan Budaya Datuk Seri Nancy Shukri berkata, walaupun boleh dikunjungi, namun, pengunjung perlu memohon kebenaran Polis Di Raja Malaysia (PDRM) terlebih dahulu untuk melancong ke Langkawi.
“Hari ini kementerian mengumumkan prosedur operasi standard (SOP) bagi pembukaan semula destinasi pelancongan pertama negara, Langkawi mulai 16 September ini.
“Antara SOP berkenaan ialah destinasi itu boleh dikunjungi pelancong domestik dari seluruh negara termasuk yang berada dalam Fasa Satu, Pelan Pemulihan Negara (PPN),” katanya melalui satu kenyataan hari ini.
Tambahnya, antara SOP lain yang ditetapkan adalah pembukaan ini terhad kepada pelancong domestik yang lengkap dua dos vaksinasi.
“Selain itu, tiada had umur ditetapkan untuk kemasukan ke Pulau Langkawi dan individu berumur bawah 18 tahun perlu bergerak bersama penjaga yang lengkap divaksinasi,” katanya

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


12 notis dikeluarkan kepada peniaga ayam di Johor
Oleh KHAIRUL MOHD. ALI

9 September 2021, 7:26 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor telah mengeluarkan 12 notis di bawah Seksyen 21, Akta Kawalan Harga dan Antipencatutan (AKHAP) 201 kepada peniaga ayam di negeri ini.
Pengarahnya, Mohd. Hairul Anuar Bohro berkata, notis itu dikeluarkan bagi tujuan mendapatkan maklumat kenaikan harga yang berlaku dan mengesan sekiranya wujud sebarang elemen pencatutan.
Menurut beliau, notis berkenaan dikeluarkan kepada empat peladang, empat pemborong dan empat peniaga.
“KPDNHEP Johor maklum aduan berkaitan kenaikan harga ayam terutamanya di lokasi tumpuan yang menjual ayam seperti pasar basah, pasar awam, pasar tani dan juga pasaraya.
“Susulan pemeriksaan bermula 8 September, 12 notis di bawah Seksyen 21 AKHAP 2011 telah dikeluarkan kepada peniaga ayam di Johor,” katanya dalam satu kenyataan, di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga asing simpan rokok, minuman keras seludup di rumah
Oleh SITI NOR MAS ERAH AMRAN

9 September 2021, 7:31 pm
SEBERANG PERAI – Polis merampas sejumlah minuman keras dan rokok tidak bercukai yang diseludup di sebuah rumah di Kampung Selamat, Tasek Gelugor di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, serbuan dijalankan di rumah berkenaan yang dijadikan stor simpanan kira-kira pukul 9.45 malam.
“Menerusi serbuan terbabit, kita merampas tiga jenama rokok berjumlah 132 karton serta 52 botol dan 3 karton minuman keras yang kesemuanya bernilai RM9,000.
“Kita turut menahan seorang lelaki warga asing yang mengakui terlibat dalam urusan penjualan barangan tidak bercukai terbabit,” katanya kepada pemberita hari ini.
Beliau berkata, kes disiasat mengikut Seksyen 135(1)(d) AKta Kastam 1967 dan Seksyen 6(1)(c) Akta Imigresen 1959/63. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


86 peratus kes BID tidak dapat bantuan perubatan
Oleh NOR IDAYU BOSRO

9 September 2021, 5:59 pm
PUTRAJAYA – Sebanyak 2,200 kes atau 86 peratus kematian di luar hospital atau brought-in-dead (BID) yang dilaporkan sehingga Ogos lalu didapati tidak memperoleh bantuan perubatan.
Menteri Kesihatan, Khairy Jamaluddin Abu Bakar berkata, jumlah itu adalah daripada keseluruhan 2,417 kes BID yang dilaporkan bagi tempoh sama.
“Hanya 217 atau 14 peratus kes BID yang berada di bawah jagaan Kementerian Kesihatan (KKM) dan pengamal perubatan swasta,” katanya dalam sidang akhbar di sini hari ini.
Untuk itu, beliau berkata, KKM akan berusaha mengurangkan kes BID dengan mempertingkatkan jumlah pemantauan di Pusat Penilaian Covid-19 (CAC) serta fasiliti awam dan swasta lain.
Sementara itu, Khairy Jamaluddin berkata, kematian membabitkan individu lengkap menerima vaksin Covid-19 adalah 0.009 peratus daripada keseluruhan populasi yang telah divaksin.
Katanya, majoriti kes terbabit didapati mempunyai sejarah komorbid dan berusia 60 tahun ke atas yang menjadi penyumbang kepada faktor kematian. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tapir maut dilanggar motosikal
Oleh NIK NUR IZZATUL HAZWANI NIK ADNAN

9 September 2021, 5:44 pm
DUNGUN – Seorang buruh berdepan detik cemas apabila motosikal yang ditunggangnya terlanggar seekor tapir betina yang tiba-tiba melintas di Kilometer 90, Jalan Jerangau-Jabor berhampiran Al Muktafi Billah Shah (AMBS) di sini semalam.
Dalam kejadian pada pukul 11.07 malam, Muhammad Zairey Abd Razak, 20, yang menunggang motosikal jenis Yamaha 135LC cedera ringan manakala tapir tersebut mati akibat kecederaan parah.
Ketua Polis Daerah Dungun Superintendan Baharudin Abdullah berkata, sewaktu kejadian, penunggang motosikal tersebut dalam perjalanan ke Bukit Besi dari AMBS.
“Sebaik tiba di lokasi kejadian, seekor tapir tiba-tiba melintas jalan dari arah hutan berhampiran.
“Dia gagal mengelak lalu melanggar tapir tersebut. Impak kemalangan itu menyebabkan mangsa mengalami luka di bahagian belakang badan dan kepala,” katanya ketika dihubungi Kosmo! di sini hari ini.
Katanya, mangsa telah dibawa ke Unit Rawatan Hospital Dungun di sini untuk menerima rawatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penjual bakso disangka Lee Jong Suk
Oleh KOSMO!

9 September 2021, 5:51 pm
JAKARTA – Seorang penjual bakso kacak di kota Bandung menjadi sensasi internet kerana dikatakan memiliki wajah mirip pelakon popular Korea Selatan, Lee Jong Suk, lapor portal berita Wolipop semalam.
Menerusi satu hantaran yang dimuat naik di Instagram oleh seorang pengguna, lelaki tersebut kelihatan memegang sebiji mangkuk bakso sambil tersenyum.
“Penjual bakso mirip ‘oppa’ Korea.
“Saya teringin makan bakso, jadi saya pergi ke sebuah restoran dan terkejut apabila melihat wajah penjual bakso tersebut.
“Ternyata wajahnya kelihatan seperti pelakon Korea,” tulisnya pada hantaran tersebut.
Hantaran itu menjadi tular dan menerima lebih 12,400 tanda suka  setakat semalam berserta lebih 1,122 komen ditinggalkan netizen.

Ada antara mereka yang menyamakan wajah lelaki itu dengan pelakon drama popular drama Doctor Stranger, Lee Jong Suk.
“Lee Jong Suk!” kata seorang pengguna.
 “Di hadapannya adalah bakso, yang menjualnya ialah ‘oppa’ Korea,” komen seorang lagi netizen.
Sementara itu, Wolipop kemudiannya menghubungi lelaki tersebut dan mendapati bahawa restoran itu bernama Mi Baso Kampung Abah.
Ia diusahakan oleh lelaki berkenaan, Muhammad Daffa Abilla bersama saudaranya, Indiska Handiana. – Agensi


Wanita Malaysia sedekah al-Quran di Guinea
Oleh NABIL AIMAN NOR AZWAN

9 September 2021, 5:53 pm
PETALING JAYA – Seorang wanita rakyat Malaysia yang dikenali Fila Amir bersama pasangannya yang berasal dari Guinea, Afrika Barat telah menyumbangkan al-Quran kepada anak-anak tahfiz di negara suaminya itu baru-baru ini.
Menerusi perkongsian video yang dimuat naik ke saluran YouTube Mr & Mrs Camara miliknya, dia telah berkongsi kisahnya membeli al-Quran baharu dan membawanya ke madrasah sebelum diserahkan kepada anak-anak tahfiz itu.
Berdasarkan sebuah video berdurasi 11 minit yang dikongsikannya, dia sempat mengelilingi madrasah itu untuk mengetahui serba sedikit mengenai tempat yang masih dalam pembinaan.
Susulan daripada perkongsian itu, rata-rata pengguna media sosial telah memuji sikap pasangan itu yang perlu menjadi contoh kepada masyarakat.
“Bertuahnya awak dapat peluang duduk di negara suami dan sama-sama dapat membuat kebajikan untuk masyarakat di sana,” kata Nor Hayati.
“Alhamdulillah, seronok tengok awak dan suami bantu orang di sana, teruskan usaha,” jelas Lyana Saidi.

“Seronoknya awak dapat belajar adat dan budaya di negara orang, selepas itu bersedekah lagi memang terbaik,” ujar Faten Aimen.
Sebelum ini, kisah Fila Amir yang berkahwin dengan seorang lelaki pilihan hati yang berasal dari Guinea, Afrika Barat pernah tular di media sosial. K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaksinasi pelajar dijalankan di sekolah
Oleh NOR IDAYU BOSRO

9 September 2021, 6:19 pm
PUTRAJAYA – Proses vaksinasi kepada pelajar akan berjalan serentak dengan pembukaan sekolah yang akan bermula 3 Oktober ini secara berperingkat.
Menteri Kesihatan, Khairy Jamaluddin Abu Bakar berkata, prosedur operasi standard (SOP) berhubung pembukaan sekolah juga akan diumumkan Kementerian Pendidikan tidak lama lagi.
Beliau berkata, Timbalan Menteri Kesihatan, Datuk Dr Noor Azmi Ghazali diberi tanggungjawab sebagai penyelaras program vaksinasi untuk golongan remaja.
“Kebanyakan pelajar akan divaksinasi di sekolah,” katanya dalam sidang akhbar hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hujan lebat dan ribut petir di KL, Selangor petang ini
Oleh MUHD AFIQ AL-HAFIZ MAT YUSOF

9 September 2021, 6:22 pm
PETALING JAYA – Orang ramai dinasihatkan untuk berhati-hati selepas beberapa kawasan di Wilayah Persekutuan Kuala Lumpur dan Selangor diramal akan dilanda ribut petir serta hujan lebat.
Jabatan Meteorologi Malaysia (MetMalaysia) di laman Facebook memaklumkan, keadaan ribut petir dan hujan lebat tersebut dijangka akan berlarutan sehingga pukul 8 malam hari ini.
Ramalan tersebut turut melibatkan beberapa buah negeri antaranya di Perlis serta Kedah (Langkawi, Kubang Pasu, Kota Setar, Pokok Sena, Padang Terap, Yan, Kuala Muda, Sik dan Baling).
Keadaan sama juga dijangka melanda di Terengganu melibatkan kawasan di Besut, Marang dan Dungun manakala di Sarawak ialah Sarikei, Sibu, Mukah dan Kapit. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua kapal perang Britain mulakan misi di Lautan Pasifik
Oleh KOSMO!

9 September 2021, 6:35 pm
LONDON – Dua kapal peronda Tentera Laut Diraja Britain berangkat dari negara itu kelmarin untuk kerahan selama lima tahun yang akan bertindak sebagai ‘mata dan telinga’ Britain dari perairan  Afrika Barat hinggalah ke  pantai barat Amerika Syarikat (AS), lapor stesen penyiaran CNN.
Menurut Kementerian Pertahanan Britain, kapal peronda luar pesisir tersebut dijangka kembali semula ke pelabuhan Portsmouth pada 2026.
“Dua pertiga daripada seluruh dunia ini adalah ‘padang permainan’ kami,” kata Pegawai Perintah kapal HMS Spey, Leftenan Komander Ben Evans.
Kapal seberat 2,000 tan dan sepanjang 91 meter itu diiringi sebuah lagi kapal iaitu HMS Tamar dalam misi tersebut.
Semasa melakukan rondaan di perairan Pasifik dan Lautan Hindi, kapal perang itu akan menjelajah sejauh Laut Bering di bahagian utara dan hingga ke New Zealand serta Tasmania di Australia di bahagian selatan.
“Kapal-kapal ini akan bertindak sebagai ‘mata dan telinga’ bagi tentera laut dan negara ini.

“Kami akan bekerjasama dengan sekutu-sekutu Britain dalam melaksanakan rondaan keselamatan untuk membanteras kegiatan dadah, penyeludupan, aktiviti pengganas dan aktiviti-aktiviti haram yang lain,” kata Kementerian Pertahanan Britain.
Kapal HMS Spey dan HMS Tamar setiap satu membawa seramai 46 kru yang akan bertukar ganti setiap beberapa minggu.
Selain kru biasa kapal-kapal tersebut turut akan menempatkan sehingga 52 anggota Marin Diraja atau tentera lain yang akan membantu dalam beberapa misi khas.
Kapal-kapal itu tidak akan mempunyai pangkalan kekal di Lautan Pasifik, sebaliknya akan berada di pangkalan-pangkalan dan pelabuhan-pelabuhan sekutu yang bersesuaian dengan misi tersebut. – AGENSI


‘Tidak sangka suami balik dalam van jenazah’
Oleh DIYANATUL ATIQAH ZAKARYA

9 September 2021, 6:07 pm
MELAKA – Ibarat patah sayap sebelah.
Itulah nasib dialami seorang suri rumah apabila sekelip mata bergelar ibu tunggal dan terpaksa membesarkan enam anak selepas si suami meninggal dunia akibat Covid-19, Isnin lalu.
Ujian berat yang menimpa keluarga itu tular selepas satu rakaman video memaparkan suasana hiba anak-anak mangsa meraung semasa van jenazah membawa arwah lalu di depan rumah mereka di Taman Krubong Jaya di sini.
Menurut Zaini Kaus, 44, arwah suaminya Md. Isa Mohd. Noor, 43, disahkan positif jangkitan virus itu pada 23 Ogos lalu dan mendapat rawatan di Hospital Melaka selepas paras oksigen menurun kepada 90 peratus.
Arwah yang bekerja sebagai pemandu lori sawit hanya mengalami demam, membuatkan dia dan anak-anak yakin suaminya akan pulang ke rumah selepas beberapa hari dirawat.
“Anak-anak saya masih kecil berusia lima hingga 11 tahun. Anak yang paling rapat dengan suami ialah Nur Danisha Zahra yang berusia 10 tahun.

“Kami semua memang yakin dia akan balik rumah, tidak sangka suami dibawa balik dalam van jenazah dan saat itulah Danisha meraung sekuat hatinya.
“Ketika itulah saya rasa seperti patah sayap sebelah,” luahnya.
Jelasnya, dia dan anak-anak disahkan bebas Covid-19. Tujuh beranak itu selesai menjalani kuarantin dan memotong gelang pengawasan hari ini.
Orang ramai yang mahu menyalurkan sumbangan boleh berbuat demikian menerusi akaun Bank Simpanan Nasional bernombor 0413241000065985.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Polis buru tiga lelaki samun kedai emas
Oleh EDDY AQMAL MOHAMED HAMIDI

9 September 2021, 6:30 pm
GOMBAK – Tiga lelaki dipercayai warga tempatan kini diburu polis berhubung kejadian samun sebuah kedai emas di Simpang Tiga, Batu 6 di sini semalam.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya telah dimaklumkan tentang kejadian oleh orang awam yang berada di lokasi kira-kira pukul 6.15 petang.
“Siasatan awal mendapati, sewaktu pemilik kedai yang merupakan seorang wanita berusia 46 tahun sedang berada di premis tersebut bersama ibu, anak dan adik iparnya, telah didatangi tiga lelaki dipercayai warga tempatan.
“Dua suspek masuk ke bahagian rak pameran sebelum mengambil pelbagai jenis barangan kemas, manakala seorang lagi suspek menunggu di pintu masuk utama sambil memegang sebilah parang,” katanya dalam satu kenyataan di sini hari ini.
Menurut Zainal Mohamed, salah seorang suspek turut bertindak menumbuk muka mangsa sehingga wanita itu mengalami kesakitan sebelum mereka membawa lari pelbagai jenis barang kemas yang dianggarkan bernilai RM200,000.
“Ketiga-tiga suspek yang memakai topi keledar berwarna hitam, merah dan biru dengan bervisor gelap seterusnya melarikan diri dengan menggunakan dua buah motosikal jenis Yamaha Y15. Usaha mengesan kesemua suspek kini sedang giat dilakukan.

“Kes disiasat di bawah Seksyen 395/397 Kanun Keseksaan kerana melakukan rompakan berkumpulan dan bersenjata yang memperuntukkan hukuman penjara sehingga 20 tahun serta sebat,” tegas beliau.
Tambah Zainal Mohamed, orang ramai yang mempunyai maklumat berhubung kejadian itu diminta untuk tampil membantu polis dengan menyalurkan maklumat ke mana-mana balai polis berhampiran atau menghubungi Pegawai Penyiasat, Asisten Superintendan Agila Iswaran di talian 03-61262222/ 019-5230801.
Terdahulu, satu video rakaman CCTV tular di laman sosial media memaparkan tiga lelaki bertopi keledar menyerbu masuk ke sebuah kedai emas dengan salah seorang daripada mereka bersenjatakan sebilah parang.-K! ONLINE

View this post on Instagram

A post shared by Kosmo! Online | Akaun Rasmi (@kosmo_online)

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suami isteri terus berdoa anak sembuh kanser
Oleh MOHD. RIFAAT ABD. HAMID

9 September 2021, 6:14 pm
PENDANG – Sepasang suami isteri sedih apabila anak mereka, Muhammad Ammar Mohd Suhaimi, 7, yang menghidap penyakit kanser saraf tahap empat hanya tinggal enam bulan lagi untuk hidup.
Menurut Farawahida Md. Ishak, 37, dia dan suami, Mohd. Suhaimi Zakaria, 43, dimaklumkan doktor tentang perkara itu selepas anaknya menjalani kemoterapi pada Julai lalu.
“Saya dan suami tidak akan berputus asa untuk terus berikhtiar merawat Ammar walaupun doktor memaklumkan hayatnya tidak lama.
“Kami berharap dan sentiasa berdoa apa yang dinyatakan oleh doktor itu sebagai ramalan sahaja. Semua yang hidup atau mati itu adalah hak Allah dan kita perlu berusaha,” katanya.
Kata Farawahida, penyakit  anaknya itu mula dikesan pada tahun lalu selepas sering demam dan sakit kaki. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terkejut lori rempuh pagar rumah
Oleh NORLIA RAMLI

9 September 2021, 5:33 pm
BALING – Sebuah keluarga terkejut apabila sebuah lori yang dipenuhi muatan batu merempuh pagar rumah mereka di Kampung Bawah Gunung di sini, pagi tadi.
Menurut Aishah Masri, 29, kejadian kira-kira pukul 10 pagi itu berlaku ketika dia sedang mendandan seorang bakal pengantin untuk majlis akad nikah.
“Kami terkejut apabila terdengar bunyi dentuman kuat di hadapan rumah sebelum mendapati sebuah lori muatan batu merempuh dinding pagar batu di halaman rumah.
“Mujur tiada sesiapa di halaman rumah, biasanya pada waktu itu anak saudara, Adam Daniel Mohd. Fauzi, 10, bermain di halaman rumah bersama rakan-rakannya,” katanya ketika ditemui di sini hari ini.
Katanya lagi, ketika kejadian hujan agak lebat dan mereka sekeluarga berada di dalam rumah dan itu merupakan kejadian kali kedua kenderaan berat merempuh pagar rumah.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mungkin ada pengikut ajaran sesat PMYT di Johor
Oleh MOHAMAD FAIZAL HASHIM

9 September 2021, 5:20 pm
JOHOR BAHRU – Polis Johor tidak menolak kemungkinan terdapat segelintir pengikut ajaran sesat ‘Perjalanan Mimpi Yang Terakhir’ (PMYT) itu berada di negeri ini.
Ketua Polis Johor, Datuk Ayob Khan Mydin Pitchay berkata, ajaran sesat yang baru dikesan di negara ini itu mempunyai ramai pengikut yang mengikuti ajaran berkenaan secara dalam talian.
Ayob Khan
Bagaimanapun, pihaknya masih belum menerima sebarang laporan tentang penyebaran ajaran sesat ‘Perjalanan Mimpi Yang Terakhir’ di negeri ini setakat ini.
“Kalau kita tengok di negeri-negeri lain, jumlah pengikut ajaran sesat itu mengikuti ajaran tersebut secara dalam talian. Ajaran itu mempunyai ramai pengikut di Facebook mereka.
“Bagaimanapun, tidak ada laporan yang dibuat setakat ini. Mungkin ada (di negeri ini), kerana dia mempunyai beribu-ribu pengikut tetapi tidak ada laporan dibuat,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Sabtu lalu, ketua ajaran sesat PMYT iaitu seorang wanita dipercayai pemilik akaun Facebook Masitah Ab Jalar atau lebih dikenali sebagai Sittah Annur ditahan pasukan dari Ibu Pejabat Polis Daerah (IPD) Brickfields.

Tangkapan itu susulan satu laporan polis dibuat seorang pengadu pada Isnin lalu selepas menonton sebuah video berkaitan ajaran tersebut yang dimuat naik di YouTube.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Pergi bersama isteri selepas 4 hari ditinggalkan
Oleh NABIL AIMAN NOR AZWAN

9 September 2021, 5:39 pm
PETALING JAYA – “Al-Fatihah kepada pak saudara, baru kehilangan isteri, sekarang (pak) pula yang pergi”.
Itulah perkongsian seorang wanita dipercayai anak saudara kepada lelaki yang pernah tular kerana menangis atas pemergian isteri tercinta baru-baru ini.
Berdasarkan sebuah video berdurasi 10 saat yang dikongsikan oleh @dayahzulrimi di aplikasi TikTok, wanita itu berkongsi detik-detik bahagia dia bersama lelaki itu.
Menerusi akaun @dayahzulrimi, wanita itu pernah berkongsi sebuah video bapa saudaranya itu hampir rebah apabila tidak dapat menanggung kesedihan atas pemergian isteri yang meninggal dunia akibat Covid-19.
Selain itu, @dayahzulrimi turut berkongsi perbualan WhatsApp ahli keluarga yang memberikan kata-kata semangat kepada anak sulung Allahyarham yang secara tiba-tiba kehilangan kedua-dua ibu bapa dalam waktu terdekat.
Susulan daripada perkongsian itu, rata-rata pengguna sosial media telah meninggalkan komen dengan mengakui berasa terkejut mendengar khabar sedih berkenaan.

“Baru kehilangan isteri tercinta, sedih sangat tengok arwah macam tak nak lepaskan isterinya,” kata @AnieyHermosa.
“Mereka mesti gembira dapat berjumpa di alam sana, semoga arwah ditempatkan di kalangan orang-orang beriman,” ujar @QasehSofeaa.
“Subhanallah setia hujung nyawa, baru sahaja lepas tengok video isteri arwah,” jelas @FarizAhadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Krisis air Terengganu selesai
Oleh MOHD AZLI ADLAN

9 September 2021, 5:12 pm
KUALA NERUS – Kesulitan lebih 150,000 penduduk daerah ini dan Kuala Terengganu sejak awal bulan lalu disebabkan krisis air akhirnya berakhir hari ini.
Pengerusi Jawatankuasa Infrastruktur, Kemudahan Awam, Utiliti dan Teknologi Hijau Terengganu, Mamad Puteh berkata, sebanyak 96 peratus daripada pengguna terjejas sudah mula menerima bekalan air pada awal pagi tadi.
Beliau menjelaskan baki empat peratus meliputi 1, 220 isi rumah lain yang terletak di hujung kawasan liputan dijangka akan kembali menerima bekalan air tersebut pada semalam.
“Bekalan air itu disalurkan daripada Loji Rawatan Air (LRA) Bukit Berapit yang baru beroperasi dengan keupayaan 60 juta meter liter padu sehari (MLD).
“Alhamdulillah, pemulihan air ini tiga hari lebih awal daripada jadual sebenar iaitu 12 September ini (Ahad),” katanya pada sidang akhbar di Dewan Serbaguna Tepoh di sini hari ini.
Mamad berkata, pada masa sama, kerja-kerja membaiki jajaran paip Bukit Berangan pecah sebelum ini di dasar Sungai Terengganu masih diteruskan.

Jelas beliau, pembekalan air di daerah Kuala Nerus dan Kuala Terengganu selepas ini akan menggunakan kedua-dua LRA tersebut sekali gus mengurangkan risiko berlaku semula krisis air lagi pada masa depan.
Kosmo! 24 Ogos lalu melaporkan krisis air melanda daerah ini dan Kuala Terengganu yang pulih pada 13 Ogos lalu melanda semula buat kali kedua selepas dua paip yang terdapat di dasar Sungai Terengganu dikesan telah pecah pada 10 hari kemudian. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nenek jual nasi lemak telur rebus RM1 tular
Oleh MOHD RASDAN AHMAD

9 September 2021, 5:25 pm
PETALING JAYA – Dalam ramai penjual mengenakan harga yang tinggi terhadap barang jualan mereka ketika ini, rupanya masih ada lagi penjual yang menjual nasi lemak bersama sebiji telur rebus berharga RM1.
Satu klip video yang dikongsi di Facebook ketika ini menyaksikan seorang warga emas menjual nasi lemak dan nasi goreng bersama sebiji telur rebus hanya berharga RM1.
Klip video yang dikatakan diambil disebuah warung di Perak itu mendapat pelbagai reaksi oleh orang ramai dan menyifatkan warga emas itu berniat untuk sedekah.
“Niat makcik ni berniaga sambil bersedekah, semoga rezeki makcik dilimpahi hendaknya serta diberi kesihatan yang baik. Sukar dah kita nak cari harga macam makcik ni jual, rasanya dah tak ada,” jelas Nor Samain.
“Video makcik ni memang pernah tular sebelum ini, di kawasan Perak. Cara masakan kampung, memang sedap sangat masakan dia, semoga dimurahkan rezeki hendaknya,” jelas Wan Noni.
“Rindu pula dengan masakan kampung macam ni, bila la boleh bergerak balik kampung. Semoga mak cik dilindungi Allah, diberi kesihatan yang baik dan terus dimurahkan rezeki,” kata Kak Deq Ha.

“Memang la jual murah tapi tak boleh jadi amalan dalam perniagaan.Nanti bila seller lain jual mahal mula la nak banding-banding,” Jelas DzulHelmi. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Semua populasi dewasa Labuan telah divaksin
Oleh MOHD RASDAN AHMAD

9 September 2021, 5:38 pm
PETALING JAYA – Seramai 100 peratus populasi dewasa di Wilayah Persekutuan Labuan pada 7 September lalu telah berjaya divaksinasi penuh di bawah Program Imunisasi Covid-19 Kebangsaan (PICK).
Pengerusi Majlis Pemulihan Negara, Tan Sri Muhyiddin Yassin berkata, strategi kerajaan dalam mempertingkatkan kadar vaksinasi ketika kes meningkat di Labuan sekitar Mei dan Jun lalu terbukti berkesan apabila berjaya mencatatkan penurunan kemasukan pesakit Covid-19 di hospital dan pengurangan penggunaan katil ICU dan ventilator.
“Sepertimana yang kita semua maklum, Labuan merupakan wilayah pertama yang berjaya beralih ke Fasa 4 di bawah Pelan Pemulihan Negara (PPN).
“Warga Labuan kini dapat menikmati kelonggaran di semua sektor ekonomi dan sosial tertakluk kepada prosidur operasi standard (SOP) dalam norma baharu,” jelasnya melalui satu kenyataan di Facebook hari ini.
Jelasnya, pencapaian tersebut sememangnya tidak dapat dicapai tanpa kerja keras Badan Bertindak Imunisasi Covid-19 (CITF) serta ditambah kerjasama erat kesemua agensi kerajaan, Majlis Perwakilan Penduduk serta rakyat Labuan.
“Kejayaan Labuan memberi suntikan vaksinasi kepada lebih 68,500 penduduk dewasa di wilayah itu merupakan pencapaian yang membanggakan dan memberi inspirasi kepada kita semua dalam perang menentang Covid-19.

“Berkat usaha semua pihak baik Kerajaan, badan bukan kerajaan, swasta dan juga rakyat, saya percaya Malaysia akan terus berada di landasan yang tepat dalam mencapai imuniti kelompok, sekaligus memulihkan ekonomi negara,” katanya.
Sambil mengucapkan tahniah kepada penduduk penduduk Labuan, Muhyiddin turut menyeru agar terus patuhi SOP dan teruskan kawalan risiko kendiri untuk memastikan penularan wabak Covid-19 sentiasa terkawal.
“Insya-Allah, saya yakin negeri-negeri lain juga akan dapat mencapai kejayaan ini dalam masa terdekat,” jelasnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


SOP buka sekolah akan dibentang
Oleh NUR HUDA MUSA

9 September 2021, 5:32 pm
PETALING JAYA – Kementerian Pendidikan (KPM) dijangka membentangkan prosedur operasi standard (SOP) terbaharu mengenai pembukaan semula sekolah secara bersemuka tidak lama lagi.
Menteri Kesihatan, Khairy Jamaluddin Abu Bakar berkata, bagi persiapan pembukaan sekolah secara bersemuka di seluruh negara awal bulan depan, KPM dan Kementerian Kesihatan (KKM) telah bermesyuarat bagi memperhalusi perkara-perkara penting khususnya berkaitan SOP.
“Dalam mesyuarat yang dipengerusikan secara bersama oleh Menteri Kanan Pendidikan, Datuk Dr. Radzi Jidin dan saya pagi tadi, Ketua Pengarah Kesihatan, Tan Sri Dr. Noor Hisham Abdullah serta pengurusan tertinggi KKM turut memberikan input-input berdasarkan kepakaran mereka.
“Kerjasama di antara kementerian-kementerian (whole of government approach) dan usahasama dengan masyarakat (whole of society approach) dalam waktu pandemik sebegini amat penting untuk digembleng bagi menghasilkan ketetapan SOP yang selamat buat semua khasnya buat anak-anak kita,” katanya dalam satu hantaran di Facebooknya tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua maut van langgar belakang treler
Oleh ASLIZA MUSA

9 September 2021, 5:21 pm
TAPAH – Dua lelaki termasuk seorang warga Filipina maut setelah van yang dinaiki mereka merempuh belakang sebuah treler di kilometer 331.2, Lebuh Raya Utara-Selatan arah utara di sini hari ini.
Nahas pukul 12.54 tengah hari itu mengorbankan Collins Prestly Primus, 29, dan lelaki warga asing, Relano Gemar, 35, akibat cedera parah.
Ketua Polis Daerah Tapah, Superintenden Wan Azharuddin Wan Ismail berkata, kejadian berlaku ketika van itu dalam perjalanan dari Klang ke Bukit Kayu Hitam manakala treler tersebut pula dari arah Setia Alam ke Ipoh.
Katanya, setibanya di tempat kejadian, van dipandu lelaki berusia 31 tahun itu hilang kawalan dan melanggar belakang sebelah kanan treler berkenaan.
“Siasatan awal mendapati, nahas berlaku ketika treler tersebut berada di laluan kiri dan hendak berhenti di lorong kecemasan sebelum sebuah van hilang kawalan lalu melanggar kenderaan tanpa muatan itu.
“Relano yang duduk di bahagian penumpang belakang maut di tempat kejadian manakala rakannya meninggal dunia dalam perjalanan ke Hospital Tapah,” katanya di sini hari ini.

Menurut beliau, pemandu van tersebut tidak cedera manakala seorang lelaki yang duduk di bahagian belakang van cedera ringan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiada bukti Zahid terlibat dalam pengubahan wang haram
Oleh NUZULSHAM SHAMSUDDIN

9 September 2021, 5:29 pm
KUALA LUMPUR – Pihak pembelaan memberitahu Mahkamah Tinggi di sini hari ini bahawa tiada bukti Datuk Seri Ahmad Zahid Zahidi terlibat dengan 27 pertuduhan pengubahan haram kerana sumbangan yang diterima oleh Yayasan Akalbudi milik Ahmad Zahid tidak menyalahi undang-undang.
Peguam Hisyam Teh Poh Teik yang mewakili Ahmad Zahid ketika berhujah berkata semasa perbicaraan saksi-saksi perbankan tidak menerima laporan daripada pemegang amanah yayasan itu, Tetuan Lewis & Co. yang curiga dengan sumbangan yang dimasukkan ke dalam firma itu.
“selain tertuduh tidak mengetahui atau tidak mempunyai kaitan dengan pemilik cek. Urus niaga juga secara telus dalam akaun amanah Lewis & Co. dan saksi pendakwaan (SP)- 87 B.Muralidharan (peguam firma) turut mengesahkan bahawa sumbangan itu adalah untuk tujuan kebajikan dan keagamaan,” kata peguam tersebut.
Beliau berkata demikian ketika prosiding hujahan pembelaan di akhir kes pendakwaan bagi kes pecah amanah, rasuah dan pengubahan wang haram melibatkan puluhan juta ringgit dana milik Yayasan Akalbudi membabitkan Ahmad Zahid.
Berhujah mengenai Yayasan Akalbudi yang menerima sumbangan RM9 juta daripada Pengarah bukan eksekutif MyEG Services Mohd. Jimmy Wong Abdullah, peguam itu berkata Mohd. Jimmy mengesahkan bahawa akaun amanah Tetuan Lewis & Co. adalah untuk tujuan kebajikan.
“Mohd. Jimmy juga mengesahkan bahawa “akad” dilakukan untuk menandakan penerimaan sumbangan tersebut. Pendakwaan juga tidak mempunyai bukti kerana sumbangan Mohd. Jimmy bukan dari hasil haram kerana ia diberikan di bawah akaun peribadinya (Mohd. Jimmy) dan sama sekali tidak berkaitan dengan MyEG,” katanya.

Selain MyEG, yayasan itu juga menerima sumbangan daripada RM500,000 dari Yayasan Al-Bukhari dan RM10 juta dari Chia Bee Enterprise Sdn. Bhd. milik dermawan Wong Sang Woo
Mengikut pertuduhan, Ahmad Zahid, 69, didakwa 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit milik yayasan itu.
Prosiding berlangsung di hadapan Hakim Datuk Collin Lawrence Squareh bersambung lagi Isnin ini. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Syarikat telco rugi RM8.6 juta diperdaya sindiket penipuan
Oleh MOHAMAD FAIZAL HASHIM

9 September 2021, 5:16 pm
JOHOR BAHRU – Sindiket penipuan pembelian pakej telefon bimbit mengaut untung sebanyak RM8.6 juta hasil memperdayakan syarikat telco di negeri ini.
Sasaran sindiket yang beroperasi di negeri ini sejak awal tahun ini menyasarkan syarikat telco yang menawarkan pembelian pakej beserta telefon bimbit dengan menggunakan dokumen palsu.
Ketua Polis Johor, Datuk Ayob Khan Mydin Pitchay berkata, sindiket penipuan itu akhirnya tumpas setelah 14 orang ahli sindiket dan pemilik keldai akaun dalam beberapa siri serbuan di sekitar negeri ini pada 1 September lalu.
Beliau berkata, dalam serbuan dari 12.30 tengah hari sehingga 11.30 malam itu telah menahan 10 lelaki dan empat wanita tempatan berusia lingkungan 19 hingga 38 tahun.
“Modus operandi yang digunakan sindiket tersebut adalah dengan menggunakan nama pemilik keldai akaun bagi mendaftar talian telco yang menawarkan pakej talian beserta telefon bimbit.
“Sindiket turut menggunakan dokumen palsu seperti penyata gaji dan surat pengesahan majikan yang mana dikeluarkan oleh sindiket terbabit bagi mengaburi pihak telco yang disasarkan,”katanya.

Beliau berkata demikian pada sidang akhbar di Ibu Pejabat Polis Kontinjen (IPK) di sini hari ini.
Ayob Khan berkata, setelah pendaftaran dan identiti pemilik keldai akaun disahkan oleh pihak telco, sindiket akan membuat pembayaran dengan menggunakan kad kredit milik individu lain. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Majikan diarah tanggung kos mekap pekerja wanita
Oleh KOSMO!

10 September 2021, 8:26 pm
SAO PAULO, Brazil – Syarikat penerbangan Brazil, Gol perlu menanggung kos kosmetik pramugari dan kakitangan wanita lain susulan keputusan mahkamah buruh, manakala seorang pegawai kesatuan sekerja memberitahu perintah tersebut mungkin mempengaruhi sektor profesional lain.
Keputusan pada 29 Julai lalu itu menyebut bahawa Gol wajib menyediakan set mekap percuma kepada semua kakitangan wanitanya di samping menanggung prosedur kosmetik lain seperti rawatan rias kuku.
Kakitangan wanita Gol perlu menggunakan sebahagian gaji mereka untuk tujuan kecantikan sekali gus berbeza dengan pekerja lelaki, demikian menurut keputusan mahkamah buruh berkenaan di negeri Santa Catarina, selatan Brazil.
Justeru,  syarikat penerbangan itu perlu membayar 220 reais (RM174) kepada kakitangan wanitanya untuk kos kosmetik.
“Keputusan ini akan mempengaruhi sektor profesional lain di mana wanita perlu memakai mekap kerana ia sudah menjadi  perintah mahkamah,” kata Pengarah Kesatuan  Pekerja Kabin Penerbangan Nasional, Clauver Castilho.
Keputusan tersebut memberikan manfaat kepada kira-kira 4,000 wanita termasuk pramugari dan pekerja lapangan terbang. – AFP


Kim Swee bakal kemudi Sabah FC
Oleh MUHAMAD ARDIE PUTRA SUHAIMI

10 September 2021, 10:02 pm
PETALING JAYA – Persatuan Bola Sepak Malaysia (FAM) mengesahkan peletakan jawatan Pengarah Teknikal FAM, Datuk Ong Kim Swee yang akan menamatkan khidmatnya buat kali terakhir pada bulan ini.
Setiausaha Agung FAM, Mohd. Saifuddin Abu Bakar berkata, surat peletakan jawatan itu diserahkan Kim Swee hari ini dan pihak pengurusan FAM telah menerima peletakan jawatan tersebut.
Kata Saifuddin, Kim Swee mengambil keputusan untuk menjadi ketua jurulatih Sabah FC berkuat kuasa 1 Oktober depan dan pelepasannya dicapai menerusi persetujuan bersama.
“FAM mengucapkan setinggi-tinggi ucapan terima kasih kepada Kim Swee atas khidmat dan jasanya sepanjang bersama FAM dan mendoakan agar beliau berjaya dengan karier baharunya bersama Sabah FC,” katanya dalam satu kenyataan.
Kim Swee yang berusia 51 tahun telah berkhidmat bersama FAM sejak 2007 dengan pelbagai jawatan iaitu ketua jurulatih skuad B-16 kebangsaan, skuad B-17 kebangsaan, skuad Harimau Muda, skuad B-23 kebangsaan, skuad Harimau Malay, Ketua Unit Belia dan terakhir sebagai Pengarah Teknikal bermula Januari 2021.
Antara kejayaan Kim Swee sepanjang bersama FAM ialah membimbing pasukannya muncul juara Piala Belia 2007, juara Liga Premier 2009, pingat emas Sukan SEA 2011 dan juara Pestabola Merdeka 2013. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekas Timbalan Speaker Dewan Negara meninggal dunia
Oleh NUR NABILAH RAHMAT

10 September 2021, 10:23 pm
KLUANG – Bekas Timbalan Speaker Dewan Negara, Datuk Gapar Gurrohu, 76, meninggal dunia akibat jangkitan paru-paru di Hospital Enche Besar Hajjah Khalsom (HEBHK) di sini pada 1.18 pagi hari ini.
Menurut anak bongsu Allahyarham, Nor Safarin, 44, ayahnya turut mengalami komplikasi sakit tua termasuk kencing manis dan sudah uzur sejak dua bulan setengah lalu.
Katanya, arwah ayahnya juga sejak kebelakangan ini sering bercakap mengenai Allaryarham ibunya, Mah Mohamad yang sudah meninggal dunia sejak 48 tahun dahulu di Mekah, Arab Saudi ketika mengerjakan haji.
“Arwah sering terbayangkan isterinya Datin Aminah @ Safiah Mohd. Yusof, 75, sebagai ibunya yang sudah meninggal dunia malah dia juga bersungguh-sungguh ingin pulang ke kampung halamannya di Ujung Pasir, Melaka.
“Namun disebabkan Perintah Kawalan Pergerakan (PKP), kami tidak menunaikan hasratnya itu,” katanya ketika dihubungi hari ini.
Allahyarham meninggalkan isteri, dua anak beserta cucu seramai enam orang dan selamat dikebumikan di Tanah Perkuburan Islam Kampung Bentong Dalam, di sini selepas solat Jumaat.

“Walaupun dia seorang yang aktif dalam politik dan kerjaya, ayah tak pernah melupakan tanggungjawab sebagai ketua keluarga ketika kami masa kecil, ayah selalu mengajak kami melancong dan berusaha memanfaatkan masanya bersama kami,” katanya.
Dalam pada itu, Bendahari Badan Perhubungan UMNO Negeri Johor, Datuk Md. Jais Sarday berkata, bekas Ahli Dewan Undangan Negeri (ADUN) Mahkota menyifatkan Allahyarham seorang tokoh yang disegani dan pemergiannya merupakan satu kehilangan besar terutama bagi orang Kluang.
“Beliau merupakan seorang yang tegas dalam membuat sebarang keputusan dan amat dihormati. Salam takziah untuk keluarganya dan semoga rohnya dicucuri rahmat,” katanya.
Menurutnya, Allahyarham yang juga bekas Ketua UMNO Bahagian Kluang yang ketiga berkhidmat dari 1996 hingga 2008 banyak melakukan kerja amal sebagai Pengerusi Pertubuhan Anak Yatim Kluang selepas bersara daripada dunia politik.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua pemain Kelantan United positif Covid-19
Oleh MUHAMAD ARDIE PUTRA SUHAIMI

10 September 2021, 9:48 pm
PETALING JAYA – Liga Bola Sepak Malaysia (MFL) mengesahkan aksi Liga Premier melibatkan Kuching City menentang Kelantan United di Stadium MB Pasir Gudang terpaksa ditunda kerana pandemik Covid-19.
MFL dalam satu kenyataan berkata, dua pemain The Green Deers didapati positif Covid-19 sekali gus menyaksikan perlawanan tersebut ditangguhkan ke satu tarikh yang akan ditetapkan kemudian.
“Keputusan itu dibuat atas persetujuan Ahli Lembaga Pengarah MFL apabila mendapati dua pemain Kelantan United telah positif COVID-19 hasil daripada ujian calitan terhadap pemain tersebut.
“Selaras dengan prosedur operasi standard (SOP) Kementerian Kesihatan (KKM), pegawai dan pemain pasukan Kelantan United akan dikuarantin serta tidak dibenarkan menyertai sebarang aktiviti dalam tempoh tersebut bermula 10 September 2021.
“Ahli Lembaga Pengarah MFL akan memutuskan tindakan selanjutnya berhubung status perlawanan tersebut dalam masa terdekat,” kata kenyataan tersebut sebentar tadi.
Ini adalah kali keempat saingan Liga Malaysia (Liga M) terpaksa ditangguhkan ekoran pemain positif Covid-19 musim ini selepas terdapat kes melibatkan pasukan Kelantan FC, Kedah Darul Aman (KDA FC) dan Kuching City sebelum ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ditanya soal anak, Haris Ismail mohon doakan
Oleh KOSMO!

10 September 2021, 11:41 pm
PETALING JAYA – “Bunga-bunga (anak), Insya-Allah ada, doakan yang terbaik.”
Itu jawapan ringkas suami selebriti popular Neelofa iaitu Haris Ismail apabila diasak soalan berkaitan kehamilan isterinya oleh aktor terkenal, Datuk Rosyam Nor dalam satu temu bual siaran langsung, Sembang Viral malam ini.
Temu bual yang membicarakan tajuk mengenai hijab dan hijrah mencuri perhatian umum apabila Rosyam bertanyakan soalan adakah Haris dan Neelofa bakal menimang cahaya mata.
“Dah ada bunga-bunga nak ada anak ke?” soal Rosyam kepada Haris secara spontan.
Tidak menafikan atau mengesahkan pertanyaan tersebut, bekas peserta program Pencetus Ummah itu hanya memohon orang ramai mendoakaan dirinya dan isteri.
“Kita mencuba. Bunga-bunga Insya-Allah ada, doa-doakanlah yang terbaik,” jawab Haris ringkas.

Walaupun tiada pengesahan, rata-rata penonton siaran langsung tersebut teruja dengan jawapan Haris sekaligus ruangan komen dibanjiri dengan ucapan tahniah dan doa buat Neelofa.
Sebelum ini, khabar angin mengenai bekas pengacara MeleTOP berkenaan sedang hamil bertiup kencang selepas terdapat dakwaan ‘baby bumpnya’ mula kelihatan dalam beberapa foto yang dikongsi.
Sehingga kini, Neelofa mahupun Haris masih mengunci mulut dan tidak mengeluarkan sebarang kenyataan berhubung dakwaan ramai tersebut.
Untuk rekod, Neelofa atau nama penuhnya Noor Neelofa Mohd Noor, 32, mendirikan rumah tangga dengan Haris di sebuah hotel terkemuka di ibu negara pada 27 Mac lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


NSFC rampas carta pendahulu Liga Premier
Oleh MUHAMAD ARDIE PUTRA SUHAIMI

10 September 2021, 11:16 pm
KUALA LUMPUR – Pasukan Negeri Sembilan FC (NSFC) berjaya merampas kedudukan pendahulu Liga Premier selepas menewaskan Sarawak United 1-0 pada saingan di Stadium Kuala Lumpur, Cheras sebentar tadi.
Pada aksi tersebut, skuad The Golden Hornbill yang dikendalikan oleh E. Elavarasan telah membariskan kesebelasan terbaik dengan mempertaruhkan trio serangan berbisa terdiri daripada Gopi Rizki, Uche Agba dan Sandro Da Silva.
Namun, jentera serangan pasukan tuan rumah gagal memberikan impak yang diharapkan pada babak pertama apabila skuad Hobin Jang Hobin berjaya mengekang setiap asakan yang dilakukan.
Situasi berbeza pada separuh masa kedua pada pasukan pelawat yang dibimbing oleh K. Devan mula mendapat rentak dengan mengatur beberapa gerakan cantik untuk menguji pasukan Sarawak United.
Pasukan tuan rumah akhirnya menerima tamparan hebat apabila penjaga gol, Sharbinee Allawee dilayangkan kad merah selepas mengasari Mohd. Zamri Ramli pada minit ke-66 sekali gus NSFC dihadiahkan sepakan penalti.
Bagaimanapun, penyerang utama NSFC, Francis Kone gagal memanfaatkan sepakan penalti yang diberikan selepas rembatan yang dilakukan tersasar melepas palang gol.

Ketika saingan menuju ke masa kecederaan, Kone akhirnya menebus kesilapannya dengan menanduk gol kemenangan sekali gus memberi tiga mata berharga buat pasukan pelawat.
Kone bagaimanapun tidak bernasib baik apabila dilayangkan kad merah selepas membuka jersinya ketika meraikan jaringan tetapi keputusan 1-0 kekal sehingga tamat perlawanan.
NSFC ketika ini mengumpul 38 mata selepas mengharungi 19 perlawanan manakala Sarawak United dikedudukan kedua dengan 37 mata.
Sementara itu, di Stadium MB Petaling Jaya, pasukan feeder, Selangor 2 terpaksa akur dengan kekuatan Terengganu FC II (TFC II) selepas tewas dengan kekalahan 1-4.
Di Stadium UiTM, Shah Alam, pasukan Projek FAM-MSN mengalami kekalahan ke-15 pada kempen Liga Premier musim ini apabila Perak II melakar kemenangan 2-0. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perancis tawar perancang kehamilan percuma kepada wanita 25 tahun ke bawah
Oleh KOSMO!

10 September 2021, 8:30 pm
PARIS – Perancis bakal menawarkan kaedah perancang kehamilan secara percuma kepada semua wanita berusia 25 tahun ke bawah bermula tahun depan, lapor laman berita Mail Online kelmarin.
Menteri Kesihatan, Olivier Veran kelmarin mengumumkan perkara tersebut menerusi saluran televisyen France-2. Katanya, inisiatif tersebut turut merangkumi lawatan perubatan percuma dan mula berkuatkuasa pada 1 Januari 2022.
Semua kaedah kontraseptif ketika ini adalah percuma untuk remaja perempuan berusia antara 15 hingga 18 tahun, namun perubahan baharu itu akan memberikan akses kepada kawalan kelahiran percuma sehingga usia 25 tahun di Perancis.
Pengguguran bayi di negara itu juga adalah percuma dan sah.
Veran berkata, wanita di Perancis kurang menggunakan pil pencegah kehamilan berbanding sebelumnya dan berkata bahawa masalah kewangan menjadi punca utama.
“Adalah sesuatu yang tidak boleh diterima  sekiranya wanita tidak mampu untuk melindungi diri mereka kerana kos pil perancang yang tinggi,” kata Veran.

Beliau juga berkata bahawa usia 25 dipilih sebagai usia maksimum kerana individu pada usia antara 18 hingga 25 tahun lebih autonomi selain tidak lagi dilindungi oleh insurans ibu dan bapa mereka.
Veran menjelaskan bahawa subsidi baharu itu yang merangkumi pil, alat pencegah kehamilan Intrauterine Device (IUD) dan pemindahan kontraseptif akan menelan belanja sebanyak 21 juta euro (RM102.8 juta) setahun.
Beberapa negara Eropah menawarkan kontrasepsi percuma atau bersubsidi dan di Britain, kaedah pencegah kehamilan adalah percuma di bawah Perkhidmatan Kesihatan Kebangsaan (NHS).
Pada Julai lalu, Britain mengumumkan bahawa wanita di negara itu akan boleh membeli pil perancang kehamilan di kaunter tanpa perlu mendapatkan preskripsi. – Agensi


Guru tipu cuti sakit untuk kerja kontrak lumayan
Oleh KOSMO!

10 September 2021, 9:00 pm
MILAN, Itali – Seorang guru Matematik di Pordenone, Itali ditahan selepas tindakannya yang kerap mengambil cuti sakit dibongkar polis, lapor akhbar The Sun UK, kelmarin.
Guru lelaki yang memegang jawatan tetap di sebuah institusi di Pordenone itu dilaporkan mengambil 769 hari cuti dalam tempoh tiga tahun perkhidmatannya dengan alasan mempunyai masalah kesihatan.
Menurut laporan polis, guru itu memohon 549 cuti sakit dan 310 cuti paterniti yang ditandatangani doktor peribadi dengan dakwaan perlu menjaga anak yang baru dilahirkan.
Tindakan keterlaluan suspek menimbulkan rasa tidak puasa hati rakan sekerja lalu melaporkan hal tersebut kepada pihak berkuasa.
Selepas disiasat, muslihat guru itu terbongkar apabila dia sebenarnya menggunakan waktu cuti yang diambil untuk menjadi pekerja kontrak di merata tempat di seluruh negara.
Sepanjang tempoh tersebut, suspek berjaya mengumpul wang sehingga £82,000 (RM470,380), hasil bekerja dengan beberapa syarikat terkemuka.

Polis mengetahui berkenaan tipu muslihatnya dengan menyusun semula pergerakan lelaki itu dengan teliti semasa dia bercuti dan mengesan resit tol jalan raya dan tempahan hotel.
Semasa bekerja di Institut Teknikal Perindustrian di Pordenone  antara 2016 dan 2019, guru itu juga telah menuntut £11,000 (RM63,100) untuk faedah penyakit dan penjagaan anak. – Agensi


UniMap rancang tanam ganja sativa
Oleh NUR NAZLINA NADZARI

10 September 2021, 9:03 pm
ARAU – Universiti Malaysia Perlis (UniMAP) menjadi universiti awam pertama menjalankan penyelidikan mengenai tanaman hemp atau ganja jenis Cannabis sativa yang dijangka mula ditanam di kampus Sungai Chuchuh, Padang Besar dekat sini dalam masa terdekat.
Ia selepas universiti tersebut menandatangani memorandum persefahaman (MoU) dengan MyUS Hemphouse Sdn. Bhd. (MyUS), syarikat yang berpusat di Kuala Lumpur.
Naib Canselornya, Prof. Dr. Zaliman Sauli berkata, tanaman itu akan ditanam di kawasan seluas kira-kira 0.8 hektar dengan kawalan ketat bagi tujuan kajian penghasilan produk antaranya perubatan, kosmetik, tekstil dan fiber.
Katanya, penanaman spesies terkawal itu memerlukan prosedur operasi standard (SOP) yang ketat seperti pagar sebanyak dua lapis.
“Selepas MoU ditandatangani, pihak MyUS akan membuat permohonan lesen daripada Kementerian Dalam Negeri (KDN) dan proses penanaman dijangka dapat dilakukan dalam masa terdekat.
“Kami jangka pada peringkat awal ini, sebanyak 500 pokok hemp akan ditanam di kawasan seluas 0.8 hektar,” katanya selepas majlis menandatangani MoU tersebut di kampus induk Unimap di Pauh Putra di sini hari ini.

Terdahulu, Raja Muda Perlis, Tuanku Syed Faizuddin Putra Jamalullail selaku Canselor UniMAP berkenan menyaksikan MoU antara Zaliman dan Ketua Pegawai Eksekutif MyUS, Datuk Nellsen Young.
Sementara itu, Nellsen berkata, Perlis dipilih sebagai lokasi kerana ia merupakan negeri di utara yang mempunyai tanah dan iklim sesuai untuk tanaman itu selain mempunyai tanah yang banyak untuk digunakan.
“Sebenarnya industri hemp ini bukan baharu di Malaysia. Beberapa tahun lalu, sudah ada percubaan oleh pihak lain di kawasan yang dekat dengan Perlis tetapi mereka sudah berhenti. Jadi, daripada segi iklim dan tanah itu sesuai.
“Selain itu, kita juga akan mendapatkan kepakaran daripada segi penyelidikan dan pembangunan (R&D) dari UniMAP,” ujarnya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemegang visa pelancongan boleh tunai umrah
Oleh KOSMO!

10 September 2021, 9:30 pm
RIYADH – Kementerian Haji dan Umrah menjelaskan bahawa pelancong yang datang ke Arab Saudi menggunakan visa pelancongan boleh menunaikan umrah selepas mendapatkan permit umrah dengan melengkapkan prosedur melalui permohonan menerusi aplikasi Eatmarna dan Tawakkalna, lapor akhbar Saudi Gazette semalam.
Kementerian tersebut berkata, pemegang visa lawatan juga boleh mendapatkan izin umrah dengan menyelesaikan proses pendaftaran melalui aplikasi Eatmarna.
“Pendaftaran akaun di Eatmarna hanya boleh dilakukan selepas pemegang visa mengemaskini status kesihatan dalam aplikasi Tawakkalna.
“Hanya mereka yang sudah divaksin lengkap terhadap Covid-19 atau lengkap 14 hari selepas mendapatkan dos pertama atau telah sembuh daripada jangkitan Covid-19 berhak mendapatkan visa umrah,” jelas kementerian itu.
Kira-kira 500 buah syarikat perkhidmatan dan pertubuhan umrah serta lebih 6,000 ejen umrah dari luar negara sudah mula menerima jemaah umrah yang sudah divaksin sejak 9 Ogos lalu.
Jemaah yang berhasrat untuk menempah pakej umrah boleh membuat pembayaran melalui 30 buah laman elektronik dan platform tersedia bagi tempahan dari seluruh dunia.

Kementerian Haji dan Umrah baru-baru ini memaklumkan tentang rancangan untuk melancarkan mekanisme baharu bagi mengeluarkan visa umrah secara dalam talian.
Kementerian itu menegaskan kesediaannya untuk menerima seramai mungkin jemaah umrah berdasarkan kuota  telah dipersetujui dengan sejumlah negara Islam lain sebelum tercetusnya wabak Covid-19. – Agensi


Bapa terpaksa jual anak untuk tampung keluarga
Oleh KOSMO!

10 September 2021, 8:00 pm
KABUL, Pakistan – Seorang bapa di Afghanistan mendedahkan bahawa dia terpaksa menjual anak perempuannya yang  berusia empat tahun bagi mendapatkan wang untuk memberi makan kepada anggota keluarga lain akibat kemiskinan, lapor akhbar The Sun semalam..
Mir Nazri yang merupakan bekas anggota  polis memberitahu, dia terpaksa menjual  anak perempuanya, Safia pada harga £420 (RM2,408) kepada seorang pemilik kedai runcit yang tidak mempunyai cahaya mata.
Situasi Mir dilaporkan sebagai perkara normal di Afghanistan sejak kumpulan Taliban mengambil alih pentadbiran negara tersebut.
“Saya sanggup mati jika itu dapat mengelakkan anak saya daripada dijual kepada orang asing.
“Namun, kematian saya akan menjadi sia-sia kerana ia akan membuatkan ahli keluarga lain lebih menderita tanpa penjaga untuk memastikan mereka terus hidup,” kata Mir.
Tambahnya, pemilik kedai runcit itu berjanji sekiranya dia mampu membayar semula harga jualan Safia, kanak-kanak itu akan dikembalikan kepadanya.

“Mungkin masa depan anak saya lebih baik dengan keluarga baharu dan wang yang diterima hasil pajakan Safia boleh menyelamatkan anak-anak yang lain.
Menurut Mir, dia dan keluarga melarikan diri ke Kabul sebelum Taliban menguasai ibu negara Afghanistan dan kini bekerja sebagai pembantu gerai di pasar namun gajinya tidak cukup untuk membayar sewa rumah sekalipun.
“Kami bersyukur perang sudah berakhir namun penduduk Afghanistan kini berdepan musuh baharu iaitu kemiskinan,” ujar Mir. – Agensi


Penyertaan Liga Fantasi Kosmo! akan ditutup pada GW7
Oleh KOSMO!

10 September 2021, 8:14 pm
PARA peserta perlu mendaftar bagi menyertai peraduan Liga Fantasi Kosmo! Di sini akan disediakan pautan untuk pendaftaran;
https://docs.google.com/forms/d/e/1FAIpQLSccr9dR_n-baD4awJrU9Nf9715SBw09J8mYJlH2OeMxNVvtLw/viewform
atau https://bit.ly/3CuHCqv
Terdahulu, ramai peserta terlepas pandang atau tidak tersengaja terlangkau kod penyertaan Liga Fantasi Kosmo! Justeru, di sini disertakan kod untuk para peserta yang sudah mendafatar iaitu kulzip.
Sebagai makluman, penyertaan Liga Fantasi Kosmo! masih dibuka kepada seluruh rakyat Malaysia yang berminat memenangi hadiah mingguan atau hadiah utama.
Kepada mereka yang masih belum mendaftar perlu segera berbuat demikian kerana penyertaan akan ditutup sebelum atau pada Game Week Ke-7 (GW7) pada 2 Oktober depan.

Kosmo! mengucapkan selamat maju jaya kepada kesemua peserta yang bersaing dan turut mengambil kesempatan mengucapkan tahniah kepada 15 peserta yang sudah memenanggi hadiah mingguan wang tunai RM200 setiap seorang. Kepada yang belum menang, jangan berputus asa, berusaha lagi.


Transformasi Parlimen dan Pentadbiran Kerajaan kembalikan kestabilan politik
Oleh NUR HUDA MUSA

10 September 2021, 7:55 pm
PETALING JAYA – Mesyuarat Jemaah Menteri hari ini bersetuju untuk melaksanakan Transformasi Parlimen dan Pentadbiran Kerajaan bagi mengembalikan kestabilan politik demi menangani wabak Covid-19 dan memulihkan ekonomi negara.
Perdana Menteri, Datuk Seri Ismail Sabri Yaakob berkata, pelaksanaan tersebut selaras dengan titah nasihat Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Duli-Duli Yang Maha Mulia Raja-Raja Melayu tentang peri pentingnya sebuah pentadbiran yang stabil dan dapat berfungsi secara biasa dalam keadaan negara menghadapi pelbagai krisis.
“Kerajaan berpandangan fokus dan keutamaan yang perlu diberikan oleh semua pihak pada ketika ini adalah terhadap kestabilan politik dan pentadbiran negara dalam memerangi Covid-19 serta pemulihan ekonomi.
“Tawaran ini juga bertujuan mewujudkan lanskap politik baharu dengan melaksanakan transformasi dan pembaharuan dalam tatakelola pentadbiran kerajaan khususnya memperkasakan peranan institusi Parlimen,” katanya dalam satu kenyataan di sini hari ini.
Selain itu katanya, kerajaan juga komited untuk memperkenalkan lebih banyak transformasi dari semasa ke semasa.
“Tawaran Transformasi Parlimen dan Pentadbiran Kerajaan meliputi Rang Undang-Undang Anti-Lompat Parti akan dibentangkan di Parlimen, selain Rang Undang- Undang Pindaan Perlembagaan akan dibentangkan mengenai pelaksanaan Undi18.

“Seterusnya, pindaan Perlembagaan Persekutuan untuk mengehadkan tempoh jawatan Perdana Menteri kepada 10 tahun, keseimbangan keanggotaan Jawatankuasa Pilihan Khas Parlimen melibatkan Ahli Parlimen Kerajaan dan Ahli Parlimen Pembangkang,” ujarnya.
Ismail Sabri berkata, setiap Rang Undang-Undang termasuk Rang Undang-Undang Perbekalan yang dibentangkan di Parlimen akan dirunding dan dipersetujui secara bersama.
“Ahli parti pembangkang akan dilibatkan dalam Majlis Pemulihan Negara (MPN) untuk memberikan pandangan dan cadangan penambahbaikan.
“Tawaran transformasi turut meliputi Ketua Pembangkang akan diberikan saraan dan kemudahan yang setara dengan seorang menteri,” tambahnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kali kelima catat kes BID lebih 100
Oleh SITI A'ISYAH SUKAIMI

10 September 2021, 8:09 pm
PUTRAJAYA – Kes meninggal dunia di luar hospital atau brought-in-dead (BID) sekali lagi mencatatkan angka tiga digit dengan 102 kes dilaporkan melibatkan 82 warga Malaysia dan 20 warga asing.
Untuk rekod, ini kali kelima kes BID mencatatkan angka tiga digit serta tiga kali untuk bulan ini dengan tertinggi pada 5 September (107 kes) dan 4 September (104 kes) manakala, 15 Ogos (101 kes) dan 26 Ogos (100 kes).
Ketua Pengarah Kesihatan, Tan Sri Dr. Noor Hisham Abdullah berkata, sebanyak 341 kes kematian dilaporkan sekali gus kekal melebihi 300 melibatkan 300 warga Malaysia dan 41 warga asing, menjadikan jumlah kematian Covid-19 sebanyak 19,827 kes.
“Pesakit sedang dirawat dan diasingkan merekodkan sebanyak 242,161 kes dengan 1,310 kes sedang dirawat di Unit Rawatan Rapi dan 773 kes memerlukan bantuan pernafasan manakala, 21,476 kes sembuh dicatatkan,” katanya dalam satu kenyataan akhbar di sini hari ini.
Beliau berkata, daripada jumlah kes harian yang dilaporkan, sebanyak 338 kes (1.6 peratus) adalah kategori tiga, empat dan lima serta 20,838 kes (98.4 peratus) kategori satu dan dua.
Tambahnya, sebanyak 37 kluster baharu dikenal pasti terdiri daripada 30 kluster tempat kerja, lima kluster komuniti dan dua kluster kumpulan berisiko tinggi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pasukan khas selaras pinjaman peniaga, usahawan terkesan
Oleh MOHD YUNUS YAKKUB

10 September 2021, 7:35 pm
KUALA SELANGOR – Kementerian Pembangunan Usahawan dan Koperasi (MEDAC) akan menubuhkan pasukan khas dalam menyelaraskan dan memudahkan pinjaman agensi di bawahnya kepada golongan peniaga dan bakal usahawan.
Menterinya, Tan Sri Noh Omar berkata, pasukan itu akan diketuai Ketua Setiausaha MEDAC, Datuk Suriani Ahmad agar pergerakan semua agensi seperti Bank Rakyat, SME Bank dan SME Corp menggunakan hanya satu dasar kementerian dan bukan dasar agensi itu dalam soal pinjaman tersebut.
“Kita ada usahawan Mikro dan Perusahaan Kecil Sederhana (PKS) yang memerlukan penyelarasan bantuan pinjaman agar lebih tersusun dan sampai kepada golongan memerlukan.
“Kita mahu prosedur operasi standard (SOP) dikurangkan dan meletakkan petunjuk prestasi utama (KPI) untuk kelulusan dan penyaluran pinjaman itu.
“Ini berdasarkan pengalaman apabila kelulusan telah diperoleh namun wang pinjaman itu mengambil masa begitu lama sampai kepada golongan memerlukan,” katanya ketika ditemui pemberita hari ini.
Terdahulu, beliau menyerahkan bantuan Pertubuhan Keselamatan Sosial (Perkeso) kepada Rabiautul Izzati Tenuri, 31, yang kehilangan suami akibat Covid-19 di Sungai Gulang-Gulang di sini.

Noh berkata, tumpuan akan diberikan kepada lima golongan sebagai petunjuk prestasi utama (KPI) 100 hari termasuk usahawan dan peniaga terkesan yang sebelum bermodal sendiri atau mendapat bantuan agensi dibawah kementerian, golongan mahasiswa dan golongan diberhentikan kerja yang ingin menjadi usahawan.
Ujarnya, transformasi juga akan dilakukan kepada asnaf yang berniaga supaya menjadi pembayar zakat berbanding hanya menerima zakat sebelum ini.
“Untuk asnaf ini, kerjasama akan dilakukan dengan pusat zakat dan mereka harus ada surat mengesahkan adalah terdiri golongan asnaf.
“Kita akan membantu peniaga ini walaupun tidak berdaftar dengan Suruhanjaya Syarikat Malaysia (SSM),” jelasnya. – K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


59 kes VOC varian Delta dikesan
Oleh SITI A'ISYAH SUKAIMI

10 September 2021, 8:13 pm
PUTRAJAYA – Sebanyak 59 kes Variant of Concern (VOC) iaitu varian Delta (B.1.617.2) dikesan oleh Tropical Infectious Diseases Research & Education Centre (TIDREC) manakala 44 kes varian baharu SARS-CoV-2 dikesan menerusi kajian berterusan oleh UKM Medical Molecular Biology Institute (UMBI).
Ketua Pengarah Kesihatan, Tan Sri Dr. Noor Hisham Abdullah berkata, ini menjadikan jumlah kumulatif kes dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 1,324 kes.
“Daripada jumlah yang dikesan tersebut, 1,304 kes adalah VOC manakala 20 kes adalah VOI.
“Secara keseluruhan, sehingga kini bagi VOC terdapat sebanyak 1,081 kes varian Delta, 209 kes varian Beta dan 14 kes varian Alpha manakala bagi VOI terdapat 13 kes varian Theta, empat kes varian Kappa dan tiga kes varian Eta,” katanya dalam satu kenyataan akhbar di sini hari ini.
Berdasarkan lampiran kenyataan itu, kesemua 44 kes kes varian baharu SARS-CoV-2 dan 59 kes VOC varian delta (B.1.617.2) dikesan dari 29 Ogos sehingga hari ini.
Ia dilaporkan di Johor dan Kedah (masing-masing 24 kes), Melaka dan Selangor (masing-masing 13 kes), Kelantan (10 kes), Perak (tujuh kes), Terengganu (lima kes), Kuala Lumpur (empat kes) dan Negeri Sembilan (tiga kes). -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Caprice terima permohonan maaf Sharnaaz Ahmad
Oleh NUR EMIRA SAIZALI

10 September 2021, 7:52 pm
PETALING JAYA – Konflik antara Sharnaaz Ahmad dengan penyanyi rap sensasi Caprice kini beralih ke fasa baharu apabila aktor tersebut memohon maaf secara terbuka atas semua gurauan kasarnya dalam Instagram hari ini.
Permohonan maaf tersebut diucapkan Sharnaaz atau nama sebenarnya Sharnaaz Ahmad Basir Ahmad, 36, dalam satu hantaran InstaStorynya sebentar tadi.
“Sejak pagi tadi, semua tahu yang saya mempunyai isu dengan Caprice dan Insya-Allah perkara ini akan kami selesaikan dengan cara elok di belakang.
“Secara peribadi, gurauan saya mengenainya sejak dia berada di Jordan sehinggalah sekarang mungkin agak keterlaluan dan sebagai seorang yang lebih matang, saya minta maaf,” kata pelakon drama Pelindung Seorang Puteri itu.
Tegasnya, dia akan menyelesaikan perseteruannya dengan pemilik nama penuh Ariz Ramli itu tidak lama lagi.
“Selebihnya saya serahkan kepadanya dan biar urusan ini saya selesaikan dengan Caprice,” katanya lagi.

Sementara itu, Caprice turut mengulang siar permohonan maaf Sharnaaz dan turut melakukan perkara yang sama.
“Selamat datang ke Damansara Sharnaaz. Pihak kami terima permohonan maaf tersebut.
“Saya pun kalau lebih-lebih tadi mungkin kerana lapar dan belum makan tengah hari. Insya-Allah selepas kuarantin, kita minum sama-sama,” tulisnya.
Hari ini, Kosmo! Online melaporkan Caprice menerusi Instagram mengajuk Sharnaaz dengan gelaran sotong, satu karakter yang pernah dijayakannya menerusi sebuah drama rantaian suatu ketika dahulu, Suamiku Encik Sotong.
Terdahulu, ketika berada selama lebih dua bulan di negara Arab, Sharnaaz beberapa kali memerli Caprice dan memperkecilkan dakwahnya yang tidak kesampaian kerana gagal memasuki Palestin.
Sharnaaz, Shukri dan Zizan Razak pernah bersiaran langsung (live) dalam Instagram dan antara perlian yang diutarakan sesi live adalah tidak sabar menunggu Caprice pulang ke Malaysia dan menghadiahkan mereka cenderamata patung Firaun. – K! ONLINE


Lebih RM4,000 lesap, guna nombor KP sebagai kata laluan
Oleh SITI AMINAH MOHD YUSOF

10 September 2021, 7:59 pm
PETALING JAYA – Seorang wanita berputih mata apabila dompet yang dipercayai ditinggalkan dalam raga motosikal dikebas individu tidak bertangungjawab, hari ini.
Nor Ahida Ishak menerusi hantaran di kumpulan Facebook Pantai Dalam Community berkata, dia langsung tidak menyedari kehilangan dompetnya sejak pagi tadi.
“Silap saya guna kata laluan guna nombor kad pengenalan. Saya minta tolonglah pulangkan dokumen penting yang terdapat dalam beg berkenaan,” katanya dalam hantaran tersebut.
Nor Ahida ketika dihubungi Kosmo! berkata, terdapat beberapa transaksi pengeluaran lebih RM4,000 ketika dia berhasrat melakukan pemindahan wang ke dalam akaun bank miliknya petang ini.
“Kejadian pagi tadi tetapi saya baru sedar petang ini. Tengok baki cuma tinggal RM12. Bila semak akaun bank lain semuanya sudah ada rekod pengeluaran duit.
“Saya sudah telefon semua bank untuk sekat kad tersebut. Tetapi sudah terlambat. Sedih sungguh sebab susah hendak kumpul duit sebanyak itu.

“Kebanyakannya duit Kumpulan Wang Simpanan Pekerja. Saya harap sangat kad-kad dalam beg itu dikembalikan. Bukan senang hendak buat dokumen baharu pada masa sekarang,” ujar pekerja swasta yang bekerja di bahagian khidmat pelanggan itu.
Orang ramai yang mempunyai maklumat berkaitan kejadian boleh menghubungi Nor Ahida di talian 013-272 2048. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki hadapi 15 pertuduhan aniaya 2 anak tiri
Oleh NORLIZAH ABAS

10 September 2021, 7:40 pm
SELAYANG – Seorang penganggur mengaku tidak bersalah di dua mahkamah berasingan di sini hari ini terhadap 15 pertuduhan iaitu melakukan seks luar tabii, amang seksual fizikal dan mencabul dua anak tiri perempuannya, enam tahun lalu.
Lelaki berusia 30 tahun (namanya tidak didedahkan) meminta dibicarakan selepas pertuduhan dibacakan di hadapan Hakim Mahkamah Sesyen Nor Rajiah Mat Zin dan Majistret Nur Hafizah Rajuni.
Di Mahkamah Sesyen, tertuduh didakwa terhadap tiga pertuduhan melakukan seks luar tabii dan empat pertuduhan melakukan amang seksual fizikal ke atas dua anak tirinya yang kini berusia 19 dan 20 tahun di kediaman mereka di Seri Gombak dekat sini antara 29 Ogos 2015 dan 25 Ogos tahun lalu.
Bagi kesalahan melakukan seks luar tabii, lelaki itu didakwa mengikut Seksyen 377C Kanun Keseksaan yang memperuntukkan hukuman penjara minimum lima tahun dan maksimum 20 tahun serta sebat, jika sabit kesalahan.
Bagi kesalahan melakukan amang seksual fizikal, tertuduh didakwa mengikut Seksyen 14(a) Akta Kesalahan-kesalahan Seksual Terhadapal Kanak-Kanak 2017 yang memperuntukkan hukuman penjara maksimum 20 tahun dan sebat, jika sabit kesalahan.
Di Mahkamah Majistret, lelaki itu didakwa telah menggunakan kekerasan jenayah terhadap mangsa-mangsa sama dengan maksud untuk mencabul kehormatan mereka antara 27 Ogos 2015 dan 15 Mac 2017 di lokasi sama.

Terduduh didakwa mengikut Seksyen 354 Kanun Keseksaan yang memperuntukkan hukuman penjara maksimum 10 tahun atau dengan denda atau dengan sebat atau mana-mana dua daripada hukuman-hukuman itu.
Sebelum prosiding bermula, tertuduh dilihat menangis sambil memandang ahli keluarganya yang duduk di galeri awam.
Nor Rajiah membenarkan tertuduh dibebaskan dengan jaminan RM40,000 dan seorang penjamin manakala Nur Hafizah menetapkan RM16,500 dan seorang penjamin bagi lapan pertuduhan di Mahkamah Majistret.
Kedua-dua mahkamah juga menetap syarat tambahan agar tertuduh melapor diri di balai polis berdekatan setiap 1 haribulan sehingga kes selesai dan tidak tinggal di rumah yang sama dengan mangsa. Tarikh 20 Oktober ini ditetapkan untuk sebutan kes.
Pendakwaan dikendalikan Timbalan Pendakwa Raya Nur Intan Syakieraah Zakaria dan Wan Nur Iman Wan Ahmad Afzal manakala tertuduh diwakili peguam Mohammed Fudhail Ahmad Zulaini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jawatankuasa Ombudsman pantau integriti perkhidmatan awam
Oleh KHAIRULMIZAN YAHYA

10 September 2021, 8:05 pm
KUANTAN – Kerajaan negeri bersetuju menubuhkan Jawatankuasa Ombudsman Negeri Pahang (JONP) bagi menguruskan aduan mengenai integriti dan penyampaian perkhidmatan awam di negeri ini.
Penubuhan jawatankuasa itu adalah sebagai langkah bagi menangani aduan mengenai salah laku rasuah, salah guna kuasa, penyelewengan serta pelanggaran tata kelakuan serta etika organisasi yang melibatkan perkhidmatan awam negeri ini yang tidak dapat diselesaikan di peringkat jabatan atau agensi.
Menteri Besar, Datuk Seri Wan Rosdy Wan Ismail berkata, Unit Integriti, Pejabat Setiausaha Kerajaan Negeri (SUK) dilantik sebagai urusetia kepada JONP yang bertindak mengadakan mesyuarat secara berkala bagi menangani isu-isu berkaitan di bawah bidang kuasanya.
“JONP merupakan model digunapakai kerajaan negeri Sarawak, yang merupakan perintis dalam kalangan negeri-negeri dan Kerajaan Persekutuan dalam memperkenal dan melaksanakannya.
“Jawatankuasa tersebut adalah yang pertama dicadangkan kepada Kerajaan Negeri oleh Pusat Governans, Integriti dan Anti-Rasuah Nasional (GIACC), Jabatan Perdana Menteri pada tahun lalu.
“Bermula dari penubuhan itu, usaha untuk merealisasikannya dibuat termasuk kajian lebih mendalam dilakukan oleh pegawai-pegawai Unit Integriti, Pejabat SUK Negeri,” katanya dalam kenyataan di sini hari ini.

Menurutnya, jawatankuasa itu akan dipengerusikan oleh ahli majlis mesyuarat kerajaan (MKK) negeri, Datuk Seri Ir Mohd Soffi Abdul Razak dengan keahliannya terdiri daripada SUK; Penasihat Undang-undang Negeri; Pengarah, Jabatan Audit Negara Negeri; Pengarah, Suruhanjaya Pencegahan Rasuah Malaysia (SPRM) Negeri; Ketua, Unit Integriti, pejabat SUK negeri; dan, Ketua, Unit Audit Dalam, Pejabat SUK Negeri.
Katanya, selain itu, ia turut melantik Pasukan Siasatan Dalaman (PSD) bagi aduan-aduan salah laku jenayah rasuah, salah guna kuasa, penyelewengan serta pelanggaran tata kelakuan dan etika organisasi yang memerlukan siasatan terperinci.
“JONP juga akan meneliti hasil siasatan atau maklum balas aduan dan membuat keputusan berkaitan salah laku jenayah rasuah, salah guna kuasa, penyelewengan serta pelanggaran tata kelakuan dan etika organisasi yang melibatkan perkhidmatan awam negeri Pahang.
“Antara lain, JONP juga bertanggungjawab mempertimbangkan dan meluluskan sebarang syor dan cadangan penambahbaikan pengurusan aduan salah laku berkaitan integriti penjawat awam negeri,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jumpa bom tangan semasa kemas almari baju
Oleh KOSMO!

10 September 2021, 7:00 pm
JAKARTA – Seorang lelaki di Indonesia terkejut apabila menemui sebutir bom tangan ketika mengemas almari pakaian di rumahnya, lapor Suara.com, semalam.
Nunung yang berasal dari Lingkungan Sumanding Wetan, Kota Banjar berkata,  dia pada mulanya tidak mengecam senjata itu sebelum diamati dengan teliti.
Ketua Polis Banjar, Asisten Komisioner Ardiyaningsih mengesahkan penemuan bom tangan itu dan memberitahu bahawa grenad itu sudah diserahkan pada pihak berkuasa.
“Nunung menjumpai bom tangan itu di rumahnya secara tidak sengaja dan mengambil tindakan bijak apabila segera menyerahkannya kepada pihak polis.
“Bom tersebut dipercayai berada di rumah Nunung kerana ia pernah didiami oleh seorang pesara tentera yang merupakan pejuang kemerdekaan suatu ketika dahulu,” jelas Ardiyaningsih. – Agensi


Dua maut angkara kereta buat pusingan U mengejut
Oleh ROSALWANI CHE SOH

10 September 2021, 7:25 pm
JELI – Dua lelaki maut selepas motosikal yang ditunggang mereka merempuh sebuah kereta yang membuat pusingan U secara mengejut di Kilometer 87, Jalan Gerik – Jeli dekat Wakaf Zink di sini hari ini.
Kejadian pada pukul 11 pagi itu menyebabkan penunggang motosikal berusia 17 tahun dan seorang lagi mangsa berusia 31 tahun meninggal dunia di lokasi kejadian.
Ketua Polis Daerah Jeli, Superintendan Ahmad Ariffin berkata, siasatan awal mendapati, dua orang mangsa itu bersama seorang lagi remaja berusia 17 tahun menunggang motosikal masing-masing jenis Honda EX5 dari arah Tanah Merah menghala ke Jeli.
Menurutnya, dalam pada itu, sebuah kereta jenis Honda Civic dari arah sama dipercayai telah membuat pusingan U secara mengejut.
“Insiden itu menyebabkan tiga buah motosikal itu tidak sempat mengelak sebelum merempuh kereta tersebut. Dua daripada penunggang motosikal itu yang berasal dari Kota Bharu dan Lakota di sini disahkan meninggal dunia di lokasi kejadian.
“Seorang lagi penunggang motosikal yang berasal dari Ayer Lanas di sini turut mengalami kecederaan parah pada beberapa bahagian anggota badan,” katanya ketika dihubungi Kosmo! hari ini.

Menurut Ahmad, dua mangsa yang maut dibawa ke Hospital Tanah Merah untuk proses bedah siasat manakala seorang lagi mangsa yang cedera turut dirawat di hospital sama.
Ujarnya, bagaimanapun, pemandu kereta jenis Honda Civic yang berusia 36 tahun tidak mengalami sebarang kecederaan.
Tambahnya, polis sedang menjalankan siasatan lanjut berhubung nahas itu dan kes disiasat mengikut Seksyen 41(1) Akta Pengangkutan Jalan 1987. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu hamil mengidam minum cecair Dettol
Oleh KOSMO!

10 September 2021, 7:30 pm
BRISBANE, Australia – Seorang wanita hamil di Australia menjadi tular di media sosial apabila meluahkan rasa mengidam untuk meminum cecair pencuci Dettol dan cecair pembasmi kuman, lapor akhbar Daily Mail, baru-baru ini.
Luahan disiarkan  menerusi laman Facebook itu menyatakan bahawa perasaan tersebut mula timbul sejak dia hamil anak kedua.
Menurut wanita itu, setakat ini, dia hanya berani menghabiskan masa menghidu bau pencuci Dettol, namun sangat teringin untuk meminumnya jika boleh.
“Kalau ia selamat diminum, sudah lama saya minum cecair Dettol ini,” katanya.
Menurut kajian kesihatan, sindrom itu i dikaitkan dengan kekurangan zat besi dalam badan ibu mengandung dan gangguan pemakanan, PICA yang mendorong seseorang memakan sesuatu yang bukan makanan.
Ibu hamil disaran untuk berjumpa doktor atau pakar ginekologi untuk membantu menangani  situasi tersebut  agar tidak bertukar menjadi lebih serius. – Agensi


Sarimah ajak KJ hapus stigma sakit mental dengan lagu
Oleh HANISAH SELAMAT

10 September 2021, 7:17 pm
PETALING JAYA – Penyanyi dan pengacara, Che Puan Sarimah Ibrahim berharap mesej positif dalam lagu duetnya bersama Damian Mikhail berjudul Harapan dapat membantu menghapuskan stigma serta memberi sokongan emosi kepada individu bermasalah mental.
Sarimah yang juga penaung Pertubuhan Kesedaran dan Sokongan Penyakit Mental (Miasa) Malaysia merangkap Pengasas Bersama dan Duta Kempen #StandForHope berharap, lagu berkenaan mendapat perhatian Kementerian Kesihatan Malaysia bawah pimpinan Khairy Jamaluddin untuk menjadi sebahagian daripada kempen kesedaran kepada masyarakat sempena sambutan Hari Pencegahan Bunuh Diri Sedunia.
“Bagi saya Harapan adalah gubahan lagu yang menyalurkan suara ramai dalam membantu individu berhadapan tekanan dalaman atau kemurungan sekali gus menyuntik kesedaran kepada masyarakat mengenai kepentingan rasa prihatin dalam mencegah ke arah cubaan bunuh diri.
“Kalau YB KJ (Khairy) tak keberatan untuk mengetengahkan lagu ini sebagai tanda sokongan terhadap inisiatif kami dalam memberi kesedaran kepada rakyat, kami sangat mengalu-alukan.
“Kempen ini juga adalah sebahagian daripada tanggungjawab sosial untuk supaya sentiasa ambil tahu keadaan emosi insan sekeliling terutama keluarga, rakan serta jiran tetangga untuk mengelakkan terjadinya perkara menyedihkan kelak,” katanya ketika pelancaran single baharu dan video muzik Harapan, hari ini.
Lebih istimewa, pelancaran lagu Harapan juga diadakan serentak dengan sambutan Hari Pencegahan Bunuh Diri Sedunia.

Sementara itu, Sarimah yang tidak pernah berhenti menyebarkan kesedaran mengenai penyakit mental mengakui pengalaman sendiri berhadapan masalah depresi selepas melahirkan anak dua tahun lalu banyak membantunya memahami situasi dilalui individu lain.
Katanya, dia mendedahkan perkara itu supaya pengalaman dilalui dapat dikongsi dengan khalayak bagi membolehkan mereka yang menghadapi masalah sama segera mendapatkan rawatan sebelum ia menjadi kronik.
“Dua tahun lalu selepas bersalin saya mempunyai kesukaran untuk tidur, rasa bimbang, bertukar pendiam, cepat berpeluh dan hilang selera makan tanpa sebarang sebab yang sukar untuk dijelaskan.
“Pada ketika itu saya tidak sedar pun ia sebenarnya tanda awal kemurungan namun sokongan insan terdekat mendorong saya menemui doktor bagi mengenalpasti keadaan kesihatan mental dan fizikal saya.
“Alhamdulillah, dengan bantuan pakar, kesulitan itu dapat diatasi, malah dari situ saya mahu menolong orang lain melawan stigma menerusi perkongsian informasi supaya semua anggota masyarakat berpeluang mendapatkan bantuan sebelum terlambat.
“Apabila kita berkongsi dan meluahkan perasaan, kita dapat solusi untuk melegakan tekanan apatah lagi isu mental ini kadangkala tercetus disebabkan pelbagai perkara yang kita sendiri tidak sedar di mana puncanya,” luahnya.
Tambah wanita disegani ramai ini, semua individu tidak kira kanak-kanak hingga golongan dewasa berhak mendapatkan sokongan dan rawatan yang sewajarnya.
Menerusi perkahwinannya dengan cucu Yang di-Pertuan Besar Negeri Sembilan ke-10, Tunku Nadzimuddin Tunku Mudzaffar, mereka dikurniakan seorang cahaya mata, Tunku Sofia Najihah, 2.